Bukedde Online - Ssenga akuleetedde ensobi eziremesa abasajja okuyunga amangu nga bali e Namboole\nNkole ntya okufuna aga ttaapu?\n“Omwami wange talina maanyi bulungi, yeegatta omulundi gumu ne yeebaka ate nga nze nkyayagala. Sigaanyi musajja mukulu ku nze naye andeka bubi. Alina emyaka 70 ate nze nina 34.” bwatyo Rache Nakasi ow’e Mityana bwe yasindidde ssengaawe ebizibu by’ayitamu mu bufumbo.\nEnsangi zino abakyala bangi abayita mu mbeera ng’eya Nakasi. Abasajja bangi bwe batuuka e Namboole bakoma mu safaali emu, ate oluusi nga nayo tewera bulungi. Bano bakazi baabwe babayita ba ssasi limu kuba babalekera ennyonta, era omukazi bw’ataba mugumu yeesanga afunyeeyo ‘Kayanda’ amutuusa bba gy’atasobola kutuuka.\nLWAKI ABASAJJA TEBAYUNGA\nAbakazi obutasiima. Omusajja bw’amalamu akagoba, kirungi omukazi n’amuddaabiriza nga bw’amusiima olw’ekyo ky’amutuusizzaako, si nsonga ne bw’aba amazeemu mangu akagoba, bw’omuddaabiriza kyangu okuddamu n’awaga.\nDiana Nabbanja abudaabuda abantu mu ddwaaliro lya Nabweru Medical Center yagambye nti omukazi obuteebaza mwagalwa we ye kanaaluzaala w’omusajja obutaddamu safaali yaakubiri. Kino kiri nnyo mu bawala abaakatandika omukwano kubanga akitwala nti okwegatta n’omusajja abeera amuyambye, era omuwala y’aba ate asuubira omusajja okumwebaza.\nOkudda ku ssimu. Dr. Mathias Makumbi akolera ku Central Medical Center e Kyengera yagambye nti akaboozi kafugibwa bwongo, era kirungi ne mukozesa ekiseera nga mumaze safaali esooka okweteekateeka okusobola okunyumirwa eyokubiri. Wabula ekyennaku bangi ate obudde buno babukozesa kukebera ssimu, ekitta muudu ne balemwa okuyunga.\nObucaafu n’okukozesa ‘enkumbi’ enkyamu. Samson Lukenge yeemulugunya ku mwagalwa we okukozesa buli ky’asanze mu nnyumba nga mu bino mwe muli amasaati ge ne toyireti ppepa ebikalabula n’okukwatira ku nkasi ate nga tebiyonja bulungi.\nNabbanja yagambye nti obutayonja bulungi munno kimuviirako okwetamwa ekikolwa kino era emikisa gye okuddamu okucamuka gibeera mitono.\nOkukaaba ebizibu. Edith Mukisa omukugu mu kubudaabuda abantu yagambye nti ssinga okaabira omusajja ebizibu oba okumusaba by’oyagala nga muwummuddemu oluvannyuma lw’okwesanyusa kimutta muudu.\nKino kibaawo kubanga obwongo bwe bufuga obusimu ne sswiki z’omukwano noolwekyo bw’omusindira ebizibu mu kiseera kino kireetera obwongo okulemererwa okuzuukuka.\nMukisa yasabye abaagalana okunoonyaangayo obudde obulala okunyumya ku bizibu by’awaka, ebyetaago, n’ensobi zonna z’oyagala munno atereezeemu.\nOkukuba munno omugongo. Kino abakazi bakikola olw’obusungu bwe baba nabwo naddala nga munne amulese mu kkubo. Buli lw’okuba munno omugongo kyongera kumuyisa bubi era kimubeerera kizibu okuddamu okucamuka ne bwe yandibadde akyagadde.\nObutanaaba. Okutuuyana n’obutaba na nkumbi ntuufu bissaawo embeera y’obucaafu.\nSsinga abaagalana tebafaayo kunaabako kizibu okuddamu okucamuka, kuba buli omu aba yeenyinyala munne olw’entuuyo ze baba bafunye olw’ensiitaano y’omukwano.\nEBIBAYAMBA OKUDDAMU OKUYUNGA\nMukisa yagambye nti kirungi abaagalana okufaayo okulaba oba nga ddala bannaabwe bakyayagala okugenda mu maaso n’okwegatta ate bwe weesanga ng’okyayagala naye nga munno olaba takyasobola muleke okusinga okumukaka ekinaamuviirako okwetamwa ekikolwa kino. Gwe eyeesanze nga munno akulese mu kkubo kola bino;\nOkuteesa ku sitayiro empya.\nKozesa akaseera kano nga muwummuddeko okumanya oba munno anyumiddwa n’omwebuuzaako. Ssinga abeera akyatoma kozesa ekiseera kino munyumye ku sitayiro ne sswiki ezisinga okumucamula.\nKino kikuyamba okumanya sswiiki ze era n’otandika mpola mpola okuzikwatako n’okugezaako sitayiro ezo z’akugambye ezimucamula, ojja kulaba ng’addamu okuwaga, muddemu buto akazannyo.\nOkunonya, okubikka n’okubugumya. Tekiba kirungi abaagalana okwekuba omugongo oluvannyuma lw’akazannyo akasooka era Nabbanja abawa amagezi okufaayo ne musigala nga mwekutte oba mutunuuliganye. Gwe eyalekeddwa mu kkubo kiba kirungi n’obeera ng’onoonya munno nga bw’okwata ku sswiki ze.\nAbakyala abawa amagezi okukozesa omukisa gw’ebbugumu ly’emibiri gyabwe okubugumya abaami nga kino bayinza kukikola nga bateeka ebisambi byabwe ku mibiri gy’abaami kuba buli omubiri lwe gufuna ebbugumu kyongeza sipiidi y’omusaayi ekiyamba okusitula n’ebinywa munno n’addamu n’awaga.\nEdith Mukisa kuno ayongerako nti ssinga obikka munno ne bulangiti oba amasuuka okusinziira ku bbugumu kimuyamba okubuguma amangu n’obwongo okwanguyirwa okuzuukusa obusimu bw’omukwano olwo omusaayi ne gwongeramu sipiidigye gutambulirako.\nKYA TTEEKA OKUGENDA SAFAALI ENNYINGI ?\nMukisa yagambye nti ekisinze okuleeta obuzibu bye birango by’eddagala ly’amaanyi g’ekisajja, obutambi n’emboozi abantu mwe beewaanira okugenda safaali ennyingi nga beegatta.\n“Si kibi okugenda safaali eziwera bwe muba nga mwembi mukyagala era nga mukisobola, naye temweteeka ku musaalaba nti muteekeddwa okugenda luutu esukka mw’emu. Oluusi eyinza okubeera emu naye nga ya mugaso okusinga ennya nga temuli makulu.”\nOKWEGATTA SAFAALI ENNYINGI SI KWE KUMATIZA\nDr. Makumbi ayongerako nti bangi bakikwata nti okwegatta emirundi egiwera kwe kumatiza munno, ekitali kituufu. Oluusi bwe mugenda luutu ennyingi nga temukkiriziganyizza munno ayinza okuba nga tanyumirwa.\nNe Mukisa yagambye nti okugenda lawundi eziwerako nga weefunuggula tekitegeeza nti olina amaanyi g’ekisajja mangi, kubanga n’azannya emu abeera n’amaanyi g’ekisajja, naye oluusi by’aba ayiseemu mu lunaku bye bimulemesa okuddamu okuyunga.\nKu musajja agenda safaali emu, Mukisa yagambye nti tolina kwenyooma, kasita obeera ng’osobola okunoonya munno n’afuna obwagazi era n’atuuka ne ku ntikko.\nOMUSAJJA BY’OLINA OKUKOLA NGA MUWUMMUDDEMU\nAbasajja bangi balina omuze gw’okwefaako bokka. Mukisa yagambye nti mu kiseera kino omusajja alina okusala amagezi okumanya oba nga ne munne amazeemu akagoba. Bw’aba abadde abulamu musalire wamu amagezi musobole okuddamu buli omu asanyuke.\nEngeri abasajja gye bakozesa amaanyi amangi mu kazannyo, kiba kirungi n’onaabako okweggyako entuuyo, era n’omubiri ne gufuna amaanyi.\nDr. Makumbi yagambye nti emirundi n’obudde abantu bwe bamala mu luwummula tebuliiko myaka wabula kisinziira ku birowoozo by’omuntu. Ssinga osangibwa ng’obwongo bukooye olw’ebizibu ebitali bimu kijja kuviirako omusajja okulwa ennyo mu luwummula nga n’oluusi ayinza okwesanga nga tazze mu kisaawe.\nAte ye Mukisa agamba nti abavubuka wakati w’emyaka 20 ne 30 be basinga okukozesa oluwummula luno kuba baba bakyalina ku maanyi ate tebalina buvunaanyizibwa buyinza okutaataaganya obwongo okwawukanako n’abakulu abakoowa ku mirimu ssaako ne zi ‘situleesi’ ezitali zimu.\nKyokka Mukisa yagambye nti abantu abakuliridde mu myaka batera okuyungirawo kubanga baba baludde nnyo mu muzannyo guno okwawukanako n’abavubuka ababeera baakayingira nga bakozesa amaddu mangi mu by’omukwano.\nDr. Mathias Makumbi\nNabweru Medical Center


Bukedde Online - Eyeefuula ky'otali ng'otandika omukwano weetegereze bino\nEyeefuula ky'otali ng'otandika omukwano weetegereze bino\nBaze yafunyisizza omuwala gw'atwala ku ssomero olubuto\nABANTU abamu bwe babeera batandika omukwano batera okwagala okulaga nga bwe bali mu mbeera ennungi. Abasajja oba abalenzi bambala ne batonnya, abalala bamanyi n’okweyazika ‘entambula’ nga ntegeeza emmotoka okumatiza omuwala nti ddala alinamu\nBano baanywa caayi nga basisinkanye.\nABANTU abamu bwe babeera batandika omukwano batera okwagala okulaga nga bwe bali mu mbeera ennungi. Abasajja oba abalenzi bambala ne batonnya, abalala bamanyi n'okweyazika ‘entambula' nga ntegeeza emmotoka okumatiza omuwala nti ddala alinamu.\nBwe gutuuka ku nsisinkano esooka bamanyi okugenda mu bifo eby'ebbeeyi olwo omuwala n'akkiriza nga bw'ateebye omulenzi.\nOmuwala bw'aba asabye omulenzi okumutwalako gy'asula, abamu batera okubatwala mu mikwano gyabwe awalabika obulungi nga bino byonna bikolebwa okuwangula omutima gw'omuwala.\nN'abawala nabo balinamu embeera eno ey'okulaga nga bwe balina ‘class' oba soma ‘kiraasi' bwe bakwata essimu ez'ebbeeyi, okweyazika ku bannaabwe engatto n'engoye ebirabika obulungi.\nEnviiri batera okwevaamu ne bakola ezibalabisa obulungi okulaga omusajja oba omulenzi nti omuntu gw'akwana si wa layisi era bw'aba amuwa, waleti erina okubeera enzito.\nEBIZIBU EBIBEERAWO Okweteeka mu mbeera eno naye ddala nga si bwoli kisudde bangi mu bizibu eby'enjawulo naddala nga munne ategeeredde ddala ekituufu kyali.\nAbawala bacamuka nnyo nga bafunye omuntu alabika obulungi era ng'alaze nti alina ne ku ssente.\nOmusajja oba omulenzi ow'engeri eno banguwa okumunyumya mu mikwano gyabwe, abazadde naddala maama n'abooluganda lwe.\nEkizibu we kijjira ng'omulenzi tasobola kusigala mu mbeera gye yasooka okulanga nti alina ku ssente. Ekiddirira kubeera kutandika kwebuzaabuza na kwekweka olw'ensonyi oba okutya okuswala.\nOlwo omuwala obuzibu bw'abeera afunye kwe kutya okutwala omulenzi mu mikwano oba abooluganda olw'okuzuula nti ddala baamufera. Olwo bwe bamubuuza ku ‘guy' adda mu kwesooza oba okulaga bwe yamuzuulamu ‘ebituli'.\nEbintu by'okweyazika n'okweteeka mu kiraasi ekiseera kituuka nga tebikyasoboka era omulenzi bw'atapalappalanya ng'atya omuwala okumuzuula nti ddala yeefuula ky'atali, abalala beekwekera ddala n'essimu ne bataddayo kuzikwata.\nEdith Mukisa, abuulirira abafumbo oba abali mu mukwano n'okubawabula agamba nti kibi abantu okutandika omukwano ne beefuula kye batali.\nAgamba nti ekiva mu kino kubeera kulimba na kumenya mutima gwa munno ng'azudde nti kye walaga si kyoli.\nMukisa yasoose kulabula abawala ku basajja abalaga ssente nga banoonya okubawangula emitima n'agamba nti bw'oyanguwa okumwewa oyinza okwekanga ng'akukozesezza n'akusuulawo mangu ng'alaba nti ky'abadde aluubirira akifunye.\nOkwewanika mu kiraasi gy'otoliimu oluusi kikuleetera obutabeera mwesimbu, obukumpanya n'obubbi.\nMukisa angamba buli lw'ogezaako okwewanika mu mbeera gy'otosobola kwetuusaako oba kunywererako weesanga ogenze mu kwewola, okukozesa ssente n'ebintu ebitali bibyo oluusi n'obubbi ng'oluubirira okusanyusa munno gwe wasooka okugala nti oli wa maanyi ng'omukwana.\nAgamba nti embeera eno teyinza kubeera ya lubeerera kuba ekiseera kituuka n'otendewalira era eyali asuubira ebingi bw'atakusuulawo mwesanga ng'omukwano mugutambuliza ku bugubi olwa munno okunyiiga oba okuterebuka.\nAgamba nti kirungi omuwala oba omulenzi okumulaga ekifaananyi kyo ekituufu n'asalawo okukwagala nga tasuubira bingi ng'obugulu bw'eggongolo.\nKino kiyamba okufuna entandikwa ennungi era bangi bakoze ne bakulaakulana oluvannyuma ne beesanga ng'obufumbo bunyuma.\nABANTU abamu bwe babeera batandika omukwano batera okwagala okulaga nga bwe bali mu mbeera ennungi. Abasajja oba abalenzi bambala ne batonnya, abalala bamanyi n’okweyazika ‘entambula’ nga ntegeeza emmotoka okumatiza omuwala nti ddala alinamu. Bwe gutuuka ku nsisinkano esooka bamanyi okugenda mu bifo eby’ebbeeyi olwo omuwala n’akkiriza nga bw’ateebye omulenzi. Omuwala bw’aba asabye omulenzi okumutwalako gy’asula, abamu batera okubatwala mu mikwano gyabwe awalabika obulungi nga bino byonna bikolebwa okuwangula omutima gw’omuwala. N’abawala nabo balinamu embeera eno ey’okulaga nga bwe balina ‘class’ oba soma ‘kiraasi’ bwe bakwata essimu ez’ebbeeyi, okweyazika ku bannaabwe engatto n’engoye ebirabika obulungi. Enviiri batera okwevaamu ne bakola ezibalabisa obulungi okulaga omusajja oba omulenzi nti omuntu gw’akwana si wa layisi era bw’aba amuwa, waleti erina okubeera enzito. EBIZIBU EBIBEERAWO Okweteeka mu mbeera eno naye ddala nga si bwoli kisudde bangi mu bizibu eby’enjawulo naddala nga munne ategeeredde ddala ekituufu kyali. Abawala bacamuka nnyo nga bafunye omuntu alabika obulungi era ng’alaze nti alina ne ku ssente. Omusajja oba omulenzi ow’engeri eno banguwa okumunyumya mu mikwano gyabwe, abazadde naddala maama n’abooluganda lwe. Ekizibu we kijjira ng’omulenzi tasobola kusigala mu mbeera gye yasooka okulanga nti alina ku ssente. Ekiddirira kubeera kutandika kwebuzaabuza na kwekweka olw’ensonyi oba okutya okuswala. Olwo omuwala obuzibu bw’abeera afunye kwe kutya okutwala omulenzi mu mikwano oba abooluganda olw’okuzuula nti ddala baamufera. Olwo bwe bamubuuza ku ‘guy’ adda mu kwesooza oba okulaga bwe yamuzuulamu ‘ebituli’. Ebintu by’okweyazika n’okweteeka mu kiraasi ekiseera kituuka nga tebikyasoboka era omulenzi bw’atapalappalanya ng’atya omuwala okumuzuula nti ddala yeefuula ky’atali, abalala beekwekera ddala n’essimu ne bataddayo kuzikwata. Edith Mukisa, abuulirira abafumbo oba abali mu mukwano n’okubawabula agamba nti kibi abantu okutandika omukwano ne beefuula kye batali. Agamba nti ekiva mu kino kubeera kulimba na kumenya mutima gwa munno ng’azudde nti kye walaga si kyoli. Mukisa yasoose kulabula abawala ku basajja abalaga ssente nga banoonya okubawangula emitima n’agamba nti bw’oyanguwa okumwewa oyinza okwekanga ng’akukozesezza n’akusuulawo mangu ng’alaba nti ky’abadde aluubirira akifunye. Okwewanika mu kiraasi gy’otoliimu oluusi kikuleetera obutabeera mwesimbu, obukumpanya n’obubbi. Mukisa angamba buli lw’ogezaako okwewanika mu mbeera gy’otosobola kwetuusaako oba kunywererako weesanga ogenze mu kwewola, okukozesa ssente n’ebintu ebitali bibyo oluusi n’obubbi ng’oluubirira okusanyusa munno gwe wasooka okugala nti oli wa maanyi ng’omukwana. Agamba nti embeera eno teyinza kubeera ya lubeerera kuba ekiseera kituuka n’otendewalira era eyali asuubira ebingi bw’atakusuulawo mwesanga ng’omukwano mugutambuliza ku bugubi olwa munno okunyiiga oba okuterebuka. Agamba nti kirungi omuwala oba omulenzi okumulaga ekifaananyi kyo ekituufu n’asalawo okukwagala nga tasuubira bingi ng’obugulu bw’eggongolo. Kino kiyamba okufuna entandikwa ennungi era bangi bakoze ne bakulaakulana oluvannyuma ne beesanga ng’obufumbo bunyuma.\n'Tukyalina omulimu gw'okulwanyisa entalo'\nPulezidenti Kenyatta ajja mu musomo gwa Pakasa\nBannakibiina kya NRM ebweru w'eggwanga bakkaanyiza okuleeta abazannyi ba Everton ku nsonga z'ababundabunda\nPoliisi etaasizza Amuriat o...\nPATRICK Oboi Amuriat, akwatidde FDC bendera mu kuvuganya ku Bwapulezidenti, amaze essaawa nnamba ng'asobeddwa oluvannyuma...


Bukedde Online - Kagame atadde mutabani we mu ggye erimukuuma\nSalaam Musumba afiirwa ki bw'ava mu FDC!\nPAUL Kagame owa Rwanda naye atadde mutabaniwe mu ggye erikuuma pulezidenti oluvannyuma lw’omuvubuka ono okumaliriza emisomo mu ttendekero ly’amagye ery’amaanyi mu Amerika.\nKino kitaputiddwa ng’akamu ku buboneroobulaga okuteekateeka mutabaniwe okulya ebimu ku bifo ebisava mu Gavumenti ne mu magye.\nCyomoro Ivan Kagame 24, ye mwana omukulu owa Kagame ne mukyalawe Jeannette Nyiramongi Kagame 52. Yazaalibwa mu December 1990, e Nairobi.\nMu kiseera kino Kagame yali mu kutendekebwa mu Amerika gye yasindikibwa gavumenti ya Uganda. Kyokka oluvannyuma yavaayo ne yeegatta ku bayeekera abaalumba Rwanda ne bawamba obuyinza mu 1994.\nMu kuteekateeka mutabani, Kagame ow’emyaka 57 yasooka kumuyingiza magye ga Rwanda aga ‘Rwanda Defence Forces (RDF)’ mu 2009 nga wa myaka 18 n’afuna okutendekebwa okusooka era bwe yakumaliriza n’aweebwa eddaala lya Second Lieutenant oluvannyuma Kagame n’amusindika mu Amerika mu ttendekero ly’amagye erimu ku gasingayo ekitiibwa mu nsi yonna eriyitibwa ‘United States Military Academy,(USMA) e West Point mu ssaza lya New York.\nFamire ya Kagame mu kampeyini za 2010\nMu ttendekero lino, Ivan yabadde omu ku bayizi bannamukisa 58 okuva mu mawanga 37 abaakaziddwaako erya ‘CLASS OF 2013’ nga baayise mu kutendekebwa okuzibu ennyo olwa pulogulaamu y’ettendekero lino erimu emisoso emizibu olw’obukodyo n’ebintu ebirala eby’ekikugu abayizi bye baayisiddwaamu mu bbanga ery’emyezi 47 gye bamaze nga batendekebwa emisana n’ekiro.\nEmisomo gy’ebyekijaasi mu USMA, Ivan yagimaliriza omwaka oguwedde n’addayo e Rwanda nga kati kitaawe yamuyingizza mu ggye erikuuma Pulezidenti wa Rwanda ng’Ofiisa avunaanyizibwa ku kulumika n’okuketta.\nKagame naye nga yatendekebwako mu Amerika mu ttendekero lya bofiisa erya ‘Command and General Staff College e Fort Leavenworth mu ssaza ly’e Kansas, yakyaliddeko mutabaniwe mu Amerika bwe yabadde akyali mu kutendekebwa.\nOkuva ku kkono: Obama, Kagame muwala wa Kagame Ange ne Mitchell Obama.\nMu ttendekero lino e West Point, Kagame gye yasinziira n’ategeeza nti yeenyumiriza nnyo mu ttendekero eryo kubanga limanyiddwa mu kuteekateeka ab’akulembeze ab’enkya era kino kyayogeza ab’e Rwanda obwama nti Kagame agenda kukola nga bakulembeze banne aba Afrika abasuumuusa abaana baabwe nga babateekateeka okubasikira ku Bwapulezidenti.\nOmukutu gw’amawulire ogwa ‘Think Africa Press’ gwategeezezza nti, Kagame okuyingiza mutabaniwe amagye n’amusindika ne mu ttendekero ery’amaanyi erya USMA, kabonero ak’enkukunala akagala nti aliko by’amuteekerateekera ebinene era ensi teyeewuunya olumu bwe bulikya ng’omwana oyo ye Pulezidenti wa Rwanda.\nKagame yaakafuga Rwanda emyaka 14 okuva mu March 2000 lwe yadda mu bigere bya Pasteur Bizimungu nga kati afuga kisanja kyakubiri eky’emyaka musanvu kye yawangudde mu kulonda kwa August 2010 nga kiggwaako mu August 2017.\nWano era baali mu kampeyini za 2010\nKonsitityusoni ya Rwanda eyakolebwa mu 2003 eragira omuntu okufuga ebisanja bibiri byokka wabula abatunuulizi b’ebyobufuzi bagamba nti Kagame akyasobola okukyusa Konsitityusoni n’aggyawo ebisanja ne yeeyongera okufuga.\nAbamu ku Bannakibiina kya Rwanda Patriotic Front (RPF) n’abawagizi ba Kagame baatandise okutalaaga eggwanga nga balaga obwetaavu bw’okukyusa mu Konsitityusoni okuggyamu ebisanja, kisobozese Kagame okufuga ekisanja ekirala.\nMinisita w’ensonga ez’omunda mu Rwanda Sheikh Musa Fazil Harelimana, yategeeza gye buvuddeko nti Rwanda yeetaaga okuggya ekkomo ku bisanja mu Konsitityusoni yaayo, kiwe omukisa dimokulaase okubukala mu Rwanda nga bannansi balonda abantu baabwe be baagala awatali kubakugira.\nAbooludda oluvuganya e Rwanda bakissa ku Kagame nti alina entegeka singa binaaba bitambudde bulungi, Ssemateeka n’akyusibwa, ajja kufuna ekisanja ekyokusatu aveeko mu 2024.\nMu kiseera ekyo ne mutabani we Ivan aliba amaze okuteekebwateekebwa obulungi era aliba omu ku boofiisa b’amagye ab’oku Ntikko. Singa aba RPF balimusemba olwo aliba asobola okukwata enkasi.\nIvan muvubuka mutono muwanvu asinga ne kitaawe. Ivan aliko obuwanvu bwa ffuuti mukaaga ne yinsi mukaaga.\nEbbanga ly’obulamu bwe erisinga alimaze mu Amerika gye yasomera siniya ne yunivatite. Siniya yagisomera mu ‘Brooks School’, mu ssaza ly’e Massachusetts erimu ku masomero agasinga ebbeeyi mu nsi yonna.\nMu kulonda kwa 2010, Ivan yeenyigira nnyo mu kkampeyini za kitaawe kubanga yamuwerekera kumpi ku buli lukungaana lwa kampeyini ng’ali ne baganda be basatu.\nAnge muwala wa Kagame ne mikwano gye.\nABAANA BA KAGAME;\nNg’oggyeeko Ivan, Kagame alina abaana abalala basatu nga bonna bazaalibwa mukyala we Jeannette bwe baakamala mu bufumbo emyaka 25. Baafumbiriganwa mu 1989.\nOmwana adda ku Ivan ye muwala Ange Kagame 22, era naye muwanvu asinga kitaawe. Ange Kagame naye ebbanga ly’obulamu bwe erisinga alimaze mu Amerika gy’abadde mu ssaza ly’e Massachusetts gy’asomera.\nMu August wa 2014, Pulezidenti wa Amerika Barack Obama bwe yakyazizza abakululembeze ba Afrika abasoba mu 50, Kagame yawerekeddwaako muwalawe Ange ne beekubye ebifaananyi kyonna nga Ange asinga Obama ne mukyala we Michelle obuwanvu.\nAbaana ba Kagame abalala bombi balenzi nga ye; Ivan Kagame ne Brain Kagame. Bombi basomera mu Amerika mu ssomero ly’ekisulo eriyibwa Eaglebrook Junior Boarding School ery’abalenzi bokka nga lisangibwa Deerfield mu ssaza ly’e Massachusetts.\nIvan ne Angel abamu ku baana ba Kagame\nIvan ne nnyina muky. Kagame\nWano baali mu kampeyini za 2010\n'Abantu 'mbakuba' nseko mu kifo kya ttiyaggaasi'\nOmuwala akanika yingini za mmotoka yeegulidde erinnya\nKabakko yeerippye ku muwala empale ne yeewaggula


Bukedde Online - Omukugu mu kujjanjaba ensigo aziikiddwa\nBafaaza nga basabira Dr. Kigonya ( mu katono e Kajjansi.\nDOKITA abadde omukugu mu kujjanjaba endwadde z'ensigo afudde. Dr. Edward Kigonya ow'e Lumuli mu Kajjansi Town Council mu disitulikiti y'e Wakiso ye yafudde n'aleka abatu mu kiyongobero. Dr. Kigonya w'afiridde y'abadde omusawo omukulu eyeebuuzibwako mu by'ekikugu naddala mu kujjanjaba endwadde z'ensigo.\nOmugenzi Dr. Kigoonya.\nFr. Francis Sseguya eyakulembedde Mmisa y'okusabira omugenzi yasiimye emirimu Dr. Kigonya gy'akoze ku nsi naddala okwagala ennyo eddiini n'atuuka n'okuwaayo ettaka ku lw'e Klezia n'asaba n'abantu abalala okumulabirako. Harriet Kiddu omu ku baffamire yagambye nti omugenzi ebadde mpagi luwaga mu ffamire. Ssentebe w'ekyalo kino, Godfrey Ssali yagambye nti ekyalo kifiiriddwa omusomesa era omuntu ayagala abantu.\nEBIKWATA KU DR. KIGONYA Dr. Kigonya yazaalibwa mu 1941 mu maka ga Joseph Wasswa Masanso ne Angella Namusoke e Bugonzi Masaka. l Yasomera ku Kibanda Primary School, St. Henry's Kitovu okutuuka bwe yamaliriza S6 n'agenda mu Lovanium University in Kinshasa mu Congo gye yafunira diguli ye eyasooka mu by'eddagala.\nMu 1974 yafuna diguli eyookubiri mu by'eddagala okuva mu Makerere University. Yagattibwa ne mukyala we Rosemary Nakasi Nsibirwa mu 1973. l Kigonya yakulirako eddwaaliro ly'e Mulago era nga ye mukugu eyeebuuzibwako ate nga y'akulira abajjanjaba obulwadde bw'ensigo.\nYakulirako akakiiko akakulembera eddwaaliro lya St. Francis Hospital Nsambya mu 2001. l Y'omu ku batandikawo eddwaaliro kya Kampala Hospital oluvannyuma ye ne mukyala we Rose Kigonya baatandika eddwaaliro lya Nile clinic. l Dr. Kigonya yakulirako African Medical Association era yakiikirirako abasawo mu lukiiko lwa Buganda.\nLumuli mu Kajjansi Town Council\nAbasumba bafeze endiga zaabwe obukadde 300\nBakalaatidde abakulembeze okuggya ebyobufuzi mu nkola ya Pulezidenti ey'Emyooga


Nga Omuzanyi Wa Chess Omulungi – Uganda Today\nNga Omuzanyi Wa Chess Omulungi\nMukitabo kye “Betrayed By My Leader:,\nThe Memoirs of John Kazoora”,\nMajor Kazoora yenyammira nnyo olwengeri president Museveni gyakyuusakyusaamu bannabyabufuzi nga akkola nga Omuzanyi wa chess bwakyuusa obutundu bwazanyissa mu muzanyo gwamaze okuwangula.\nJames Waphakabulo yali ammaze okulaga obukugu mukkubiriza olukiiko olw’ababaga Ssemateeka (constituent assembly) era nga ammaze okkussa emitima gyaabwe gyaali, bangi Kubo bafuuka ba memba ba Parliament mu lukiiko olwa Parliament olw’omukaaga, era tekyewuunyisa nti yalondebwa okuba omukubirizza w’olukiiko lw’eggwanga.\nMuseveni tayagalira ddala muntu mulala yenna kuttuttumuka okujjako ye yekka, era bweyalaba nti Wapakhabulo atuuse ku ddaala ly’eggwanga mubyobufuzzi, nakkola olukwe okumusuula.\nAkakoddyo keyasooka okkola kwekumukyuusa namujja kubwa speaker namufuula National Political Commissar (ekifo ekitakyaaliwo) nga ammumatizza nga bweyali ajja okutambula eggwanga lyonna nga asomesa ebyobufuzzi olwo amuddire mubigere nga president. ”\nEngeri DP president General Norbert Mao gyeyewaanamu nti akkutte ekkubo erimutuusa mu buyinza, yeeyo yennyini Museveni gyayagala okumukozesa asobole okuteeka n’okwebungulula Buganda aggisse mukitimba kye.\nOluvanyuma Norbert Mao obo oli awo ajja okuba nga awereddwa ekifo mugavumenti ekisavva oba ekintu kyonna ekyefananyirizaako ajja kuba amaze okkozesebwa era asuulibwe.\nBya Philip Matogo\nHon Kyagulanyi's Last Address to Members Of Parliament


Abakalamoja balumiliza abasirkale ba LDU okwenyigila mububi bwe ente nga bakozesa e Mundu. | Elite News\nAbakalamoja balumiliza abasirkale ba LDU okwenyigila mububi bwe ente nga bakozesa e Mundu.\nAbakulembeze mubitundu bye eKalamoja balumiriza abasirikale ba egye elikuma byaalo abali mubitundu bino okwenyigira buterevu mulutalo lwo okuba ente ne emundu.\nBano okuvaayo kidiride abantu 17 okutibwa mu disitulikiti okuli eye Napaka ne Nabilatuk mubumbaganyi bwe eMundu mu banga lya sabitti biri. Abakulembeze bagamba nti abasirikale ba LDU banyigide mulutalo lwo okuba ebisolo kubanga bangi kubano bali mu muze guno wabula nebasa wansi emuntu kyoka oluvanyuma nebasaba pulesidenti okuyingira egye elikuma byaalo kubanga bali tebalina kyebakola. Bano bagamba nti bano ate bekyusiriza mukiti nga mbaze nebatandika okutomya ebyaalo nga bakozesa emundu okunyaga ente zabanabwe kubyaalo.\nSsentebe wa disitulikiti ye Nabilatuk atutegezeza nti bulunaku abantu bangi bafiirwa obulamu bwabwe muntalo zo okuba amagana ge ente wakti wa zidisitulikiti zino ebiri. Ono agamba nti ekibinja kya abantu bwe kizinda ekyaalo nekiba ente nga nebano bebabyeko naba basitula olutalo okukomyawo entezabwe ekiviirako obulamu bwa abantu ente okulugenderamu.\nLokol ayongerako nti okuva bwe kwatta entebe ya distulikiti nga 19 omwezi oguyise abantu8 bebakafa ne ente 1000 nezibibwa. Ono alumiliza abasirikale abamu mu egye ekuma byaalo elya LDU okubera emabega wo obutabanguko buno oluvanyuma lwo okuwulira nti batekateka okubayimiriza okukola emirimo gyabwe mubitundu bino.\nLokol alumilizaq nti mukiro ekyakeesa lwokubiri lwa wiiki ewede abasirkale ba LDU nga bali mubyambalo bya bwe balumba ebyaalo mu disitulikiti ye ne babba ente ezisooba mu 200 nebazitwaala mu distulikiti ya Amudat.\n“Ezimu ku mundu ezikozesebwa mubumbaganyi obukolebwa mu ditulikiti ye Napaka ne Nabilatuk zezimu ezikozesebwa aba LDU ate embera yeyongera\nokubiwa omudumizi wa amagye go okutaka Lt. Gen. Peter Elwelu bwe yalangilira nti ateekateeka okugoba aba Ldu bona abali ekalamoja olwokwengira muntalo ze ente” bwatyo bweyategezeza.\nAbakulembeze bagamba nti ekisinga okubamalamu amanyi kwekuba nga bangi kubali baava mububi bwe ente kubilagiro byo omukulembeze we eggwanga bakirizibwa okubawandisa mu gye ekuma byaalo oluvnyuma lwa abanono okwekubira enduulu ewa pulesidenti museveni ate nebadizibwa emundu. Kyoka mubisera bino bangi kuba sirkale bano basongedwamu enwe okwenyigira mubikolwa ebyo okuba ente ekyavirideko Gen. Elweru mu gwokusaatu gwo omwaka guno okuyisa ekiwandiko ekiyimiriza emirimo gya aba LDU mukalamoja.\nAbatuuze mu magombolola okuli elya Nabilatuk ne Lorengechora mu district ye Nabilatuk bategeezeza nti obutali bwe simbu obuli mubakuma ddembe mukudisa bananyini nte eziba zinunudwa eri bananyizo nga osanga nga nti omuntu abibwa ente 40 ate nebamudiza 20 nga tewali kunyonyolwa kumalia baba tebalina kyebasigaza okujakoko nabo okulumba banunule entezabwe.\nJohn paul Kodet ssentebe wa ditulikiti ye Napak agamba nti entalo ze ebisolo mudistulikiti eno zizigamiza ebyobulunzi mubitundu nagamba nti abantu bangi baffiridwa obulamu bwabw emubutanwa.\nOkusinzira kubakulembeza entalo zino zeyongende nga obulamu bwa abantu bangi bubugendedemu nebasaba gavumenti okuvaayo eze embera munteko.\nYe Joseph Balikudembe akulira ekibinja kya amagye ekyo okusatu yategezeza nti bamaze okuteka amagye agamala mu distulikiti zino ebiri eziru entalo okuba ente okulaba nga baza embera munteko era nalabula abatuuze okukomya okwenyigira muntalo zino.\nPrevHuawei Uganda: Customer Cybersecurity is a Top Priority\nNextFINALLY ALEX MUHANGI UNVILED AS FORTEBET AMBASSADOR


Bukedde Online - Bazadde ba Dr. Nyanzi eyeeyambudde bamulagidde yeetonde\nBazadde ba Dr. Nyanzi eyeeyambudde bamulagidde yeetonde\nSeeka Muzaata abanja ttaka lya Busiraamu\nBAZADDE ba Dr. Stella Nyanzi bamulagidde yeetondere Kabaka, ab’ekika kye eky’Embogo ne Bannayuganda bonna olw’okweyambula mu lujjudde n’abawemula.\nDr. Nyanzi ng’ayambadde engoye oluvannyuma lwa ofiisi ye okuggulwa. Abatuuze b’e Kalinga Masaka nga basoma ku Dr. Nyanzi mu Bukedde.\nAndrew Lwenswa taata wa Dr. Nyanzi yategeezezza nti yeewuunyizza muwala we okulaga obutali bumativu mu ngeri eno eyeewuunyisa era n’amulagira amangu ddala yeetondere ensi kubanga baaweebuuse nga famire.\nDr. Nyanzi ku Mmande yeeyambulidde e Makerere n’asigala bukunya ng’awakanya ekya Polof. Mahmood Mamdani akulira Makerere Institute of Social Research (MISR) kw’akolera (Nyanzi) okumusindiikiriza amugobe mu ofiisi n’ategeeza nti kino ky’ekyokulwanyisa kyokka kye yabadde asigazza kubanga azze yeekubira enduulu mu bakulu ab’enjawulo n’atayambibwa.\nLwenswa omukuza wa Dr. Nyanzi, yagambye nti ayagala muwala we yeetondere eggwanga, mukama we, abakozi mu Makerere ne ku lw’enju kubanga famire eno erimu abantu ab’ebitiibwa bangi nga bw’atakikola bagenda kusigala nga baswavu mu bantu.\nDr. Nyanzi muwala w’abagenzi Dr. Joseph Nyanzi eyakulirako eddwaaliro ly’e Mengo ne Harriet Nyanzi. Lwenswa yategeezezza nti Stella yakulira mu Kizungu e Masaka bazadde be we baasooka okubeera oluvannyuma ne basenguka okugenda mu kyalo e Kalinga, Buwunga disitulikiti y’e Masaka.\nOmugenzi Dr. Nyanzi\nBazadde ba Stella baayawukana bw’atyo kitaawe n’afunayo omukyala omulala. Stella azze akola ebintu ebyewuunyisa, olumu yagenda ku malaalo ga nnyina ne yeekubisa ebifaananyi n’abaana nga batudde banywa caayi n’abiteeka ku ‘Facebook’.\nJjajjaawe we, Anna Maria Nayanje yagambye nti ne gye buli kati batya okutambula mu bantu olw’ekikolwa kya muzzukulu waabwe.\n“Omwana yakuzibwa mu nneeyisa y’obuwangwa naye atuuka atya e Kampala n’akola ebituswaza” bwe yeewuunyizza.\nYasabye abantu abaalabye ku butambi buno babasonyiwe nti kuba abaali bamanyi Dr Nyanzi yali musajja mwetowaze, ow’empisa era nga yazimba erinnya.\nBobi Wine bamugoba ku One Love biici\nBinaisa akubiddwa mu mbuga\nMeeya Tibyasa bamuloopye


Bukedde Online - 'Atandika bizinensi tosooka kulowooza ku bungi bwa ssente'\n'Atandika bizinensi tosooka kulowooza ku bungi bwa ssente'\nKola birungi byereere ofune empeera mu mwezi gwa Rajab\nKiki ekitta abayimbi mu kkwaaya y'e Namire...\nABAVUBUKA bazze mu bungi mu musomo gwa PAKASA ogwategekeddwa kkampuni ya Vision Group ku ssomero lya Kampala Parents P/S e Naggulu ku Lwomukaaga okusomesebwa ku ngeri y’okutereka, okutandika bizinensi n’okuziddukanya.\nOkusinziira ku akulira kkampuni ya Vision Group efulumya ne Bukedde olupapula, Robert Kabushenga, omusomo guno gwagobereddwaamu okuyamba abavubuka okubawa obukodyo obw’enjawulo okwetandikirawo emirimu mu kifo ky’okuginoonya okulwanyisa ebbula lyagyo mu ggwanga naddala mu basomye.\nOmusomo guno ogwayogereddwaamu aboogezi ab’enjawulo omuli: Akulira CIPLA Quality Chemicals Emmanuel Katongole, Muky. Janefrances Nakato owa Kinder Kare Schools, Steven Ssebunnya owa PINK Foods Industries, Nulu Naluyombya owa Success Chapter ne Solomon King Benge owa Fundi Bots akola Loboti.\nAbamu ku bavubuka abeeyiye mu musomo gwa Pakasa e Nagulu.\nTANDIKA NE SSENTE Z’OLINA\nEmmanuel Katongole owa kkampuni ya Quality Chemicals akubirizza abavubuka bulijjo obutakulembeza ssente bwe baba nga baagala okutandikawo bizinensi yonna.\nAbavubuka bangi balemererwa okubaako kye batandika olw’okulowooleza mu ssente ez’entandikwa. Kino kikyamu kuba ne bw’obeera n’obukadde nga tomanyi ky’olina kubukozesa bugenda kusaanawo.\nKirungi n’otandika n’ekirowoozo, n’okola okunoonyereza okumala ku ngeri gy’osobola okukissa mu nkola n’okukikulaakulanya olwo ogenda kusobola bulungi okutandika nga ky’otandika okimanyi.\nTandika bizinensi egenda okuwangaala, olina okutandika bizinensi erina ekizibu ky’emalawo olwo ofune bakasitoma era fuba okulaba ng’okola bizinensi eteriimu bantu bangi oba etakolebwangako. Jjukira ebintu ebinene era eby’amaanyi bikolebwa bumalirivu n’okuvumbula.\nOlw’okuba nti okutandika bizinensi kyetaagisa ssente eziwera, abantu bangi zibalemerera nga mulina kwegatta okusobola okufuna ssente ze mwetaaga era naffe twegatta okutandika kkampuni yaffe eya Quality Chemicals.\nWabula mulina okwesigang’ana n’okufuna okusoomoozebwa kwammwe ng’omukisa okugenda mu maaso n’okuyiiya ennyo okulaba nga mwongera okunyweza kkampuni yammwe.\nMukimanye nti buli omu alina amaanyi n’obunafu bwe wabula mufube okulaba nga buli omu akola ky’asobola.\nFuba okulaba ng’abantu bonna abaakubeererawo mu kiseera ky’obwetaavu ng’otandika bizinensi yo tobeerabira era obasiima kuba oyinza okuddamu okubeetaaga.\nKozesa buli mukisa okutunda bizinensi yo n’ebyamaguzi by’ofulumya.\nTotya kwewola kuba bbanka zirina ssente eziterekebwayo nga zirindirira bantu abasobola okuzeewola bazikozese, wabula olina okubeera n’enkola gy’ogoberera okuzikozesa obulungi.\nKkampuni yaffe ezze efuna obuwanguzi obw’enjawulo okugeza mu kiseera kino yaweebwa olukusa okukola eddagala eriweweeza ku kawuka ka siriimu n’erijjanjaba omusujja gw’ensiri.\nNULU NALUYOMBYA OWA SUCCESS CHAPTER ERA OMUWANDIISI W’EBITABO\nOno muwandiisi wa bitabo agamba nti:\nAbavubuka basaana okubeera abamalirivu okusobola okubaako kye bakola n’okwekulaakulanya.\nSinga obeera n’ekirowoozo tandikirawo kuba tewali kiseera kituufu ky’olina okutandikirako.\nTotya bigambo bya bantu kuba ggwe wekka ategeera embeera gy’oyitamu.\nBwosisinkana embeera y’okusoomoozebwa ng’otandise bizinensi n’egwa, toggwaamu maanyi wadde okumala ebiseera nga weekubagiza, weekung’aanye osituke buto oddemu otambuze obulamu ojja kumalako.\nSTEPHEN SEMBUYA MAGULU, PINK FOODS INDUSTRIES:\nKinakuwaza okuzaalibwa mu famire erimu ssente kyokka ggwe n’omaliriza ng’oli mwavu olw’obutaba na kye wakola okuzikuuma.\nWadde ozaaliddwa mu bugagga, noonya engeri gy’osobola okutondawo obugagga obubwo. Kino kikwata ku buli omu.\nNg’omaze okumanya bizinensi gy’oyagala okukola, tuula owandiike ebintu eby’enjawulo omuli ssente ezeetaagisa, akatale k’osuubira okufuna n’ebirala era ofube okubatuukirira ssekinnoomu ng’obaguza ekirowoozo kyo.\nOlina okubeera omujagujagu okutuuka ku muntu gw’oyagala kuba ayinza okuba nga bw’onoomusisinkana agenda kukuggulira ekkubo ly’obugagga.\nOmuvubuka nga yeekubisa ekifaananyi ne Robert Kabushenga, Emmanuel Katongole,\nSteven Ssebunnya, Janefrances Nakato, Nulu Naluyombya ne Solomon\nKing abaasomesezza mu musomo gwa Pakasa ku Kampala Parents P/S.\nSOLOMON KING BENGE OWA FUNDI BOTS AKOLA ROBOTI\nBULI mwana akula n’ekirooto kye. N’olwekyo kibeera kirungi okugoberera ekirooto kyo kuba kikuyamba okukola ky’osinga okwagala.\nMu buto nnayagala nnyo ebintu by’ebyuma bikalimagezi era olw’okuba nnayonoonanga buli kyakuzannyisa kye bampanga era taata n’agaana okuddamu okubingulira, wabula nakati nkola roboti.\nEkimu ku bisobola okuyamba omuntu okukulaakulana kwe kugoberera ebirooto bye n’okulemerako kuba bw’okola ekintu ng’okyagala okikola n’omutima gumu n’obumalirivu bwonna.\nROBERT KABUSHENGA, AKULIRA KKAMPUNI YA VISIONGROUP:\nTomalira ssente mu zzaala.\nMwewale okusika mugwa ne bazadde bammwe wabula mukozese engeri ennung’amu okutuuka ku nzikiriziganya.\nAliko waakola vvaawo mu mirembe, kuba kino kikola kinene ku biseera byo eby’omu maaso kuba oluusi gy’ovudde be babeera balina okukusemba.\nJANEFRANCES NAKATO NNANNYINI KINDER KARE SCHOOLS\nOMUNTU yenna okugenda mu maaso olina okukola ng’otereka ku kitono ky’olina. Nnalina ekirowoozo ky’okutandika essomero ly’abaana era okuva mu buto nga nkola mu masomero mu kyalo naddala mu luwummula oluwanvu okuva ku lwa P.7 okutuuka ku lwa S.6 era mu kiseera kino nnina amatabi ana okuli ery’e Kansanga, Bukoto, Bugoloobi, ne Kitante.\nFuna abantu abalina kye bakwongerako kuba bano be bakuyamba mu kiseera nga tolina ssente n’okukutunda eri abantu ab’omugaso.\nKapito osobola okumufuna bw’otandika okutereka nga bukyali kuba ekimu ku byannyamba kwe kubeera n’enkola y’okutereka ku mulimu gye nnali nkola ne nfuna ssente ze nnatandisa essomero e Kansanga.\nOkugeza singa otereka 1,000/- buli lunaku obeera oterese 30,000/- omwezi, ekitegeeza nti olusoma olw’emwezi esatu ogenda kutereka 90,000/-. Omwaka oweza 180,000/- ate owa semisita emyaka esatu obeera ne 540,000/- ate owa ttaamu 810,000/-.\nWaliwo emiwaatwa emirala mw’osobola okufuna ssente z’okutandika bizinensi omuli Micro Finance, enkola ya Empower the Youth n’endala, kyokka tandika na kitono ng’olowooza kinene.\nOkugenda mu misomo n’okuyiga okukuuma ebitabo bikulu.\nMu ngeri yonna, tolina kumala kuweza butitimbe bwa ssente kubanga kizibu okufuna ssente zonna z’oyagala era totandika bizinensi kuvuganya na muntu yenna wabula ggwe kukola ekisinga okubeera eky’omutindo abantu beesalirewo.\n‘Atandika bizinensi tosooka kulowooza ku bungi bwa ssente’


Twatya kuyinngiza Kabaka mu bya bufuzi - Appolo Makubuya\nOmusuubuzi afeze owa ‘Mobile Money’ 18 hours agoLukululana egudde n'esannyalaza entambula ku Jinja Road 18 hours agoAbantu ne bannabyabufuzi beetemyemu ku kya Pulezidenti okwed... 18 hours agoMalaaya abbye Omudinka doola za Amerika 700 18 hours agoPaasita asobezza ku mwana ow’emyaka 8 e Mpigi 18 hours agoEmpagi y'omu Masiro enkulu esimbiddwa e Kasubi 18 hours agoOmwana eyattiddwa ku kkanisa ya Bugembe akwasizza 3 18 hours agoKabaka alonze Kabineti empya 21 hours agoOmubaka Kasiano awera kukuba Nantaba mu mbuga lwa kalebule 18 hours agoHAKIM MAGUMBA; Bazzeemu okumuyita mu Cranes 19 hours ago\nTwatya kuyinngiza Kabaka mu bya bufuzi - Appolo MakubuyaKampala | Aug 12, 2012\nMINISITA w’amateeka era Ssaabawolereza wa gavumenti y’e Mmengo, Apollo Makubuya ayanukudde Hajji Nadduli agamba nti, abakungu e Mmengo be balemesezza Buganda okufuna ebyayo n’agamba nti, “Enteekateeka y’okuddiza Buganda ebintu bino wadde yali ekoleddwa ffe, nga Mmengo tetwandigenze nayo mu maaso nga tugenda mu kalulu (aka 2011 yali ebula lumu kakubibwe) kuba kyanditwaliddwa ng’okuyingiza Ssaabasajja mu byobufuzi ate NRM ky’esiiba evumirira. Kifaanana ne Kabaka okukwasa Dr. Kiiza Besigye owa FDC oba Olara Otunu owa UPC satifikeeti ng’enkeera kwe kulonda era nakyo ekitasoboka kuba nakyo kyanditunuuliddwa nga eky’ebyobufuzi.\nKikyamu okukissa ku Kabaka oba abakungu be nti be baalemesa enteekateeka yonna ey’okuddiza Buganda ebintu byayo. Mu 2005, eyali Katikkiro wa Uganda Polof. Apollo Nsibambi yagamba nti, gavumenti yali emalirizza entegeka ez’okuddiza Mmengo embuga zaayo kyokka na buli kati tekikolebwanga. Nze nnemesezza kino? Nadduli asinziira wa okukinteekako nti nnemesa? Ebikolebwa Nadduli ne banne beenoonyeza byabwe era biringa ebigenderera okunafuya Nnamulondo.\nNadduli okuvaayo kati ku nsonga y’embuga kyokka nga yasirika busirisi Kabaka bwe yakugirwa okugenda e Bugerere n’e Buluuli ssaako okuggalirwa kw’abantu ba Ssaabasajja kkooti be yayimbudde nga tebalina musango alina by’anoonya.”


Bukedde Online - Ebya Cranes bibi\nOgwa Villa ne Express guyiise ttiyaggaasi n'anyooka\nOmutendesi wa volleyball alaajaanye\nUGANDA Cranes esigazza ekibalo kimu kyokka kya kuwangula Ghana ne Guinea bw’eba yaakuzannya empaka za Afrika e Morocco omwaka ogujja.\nEggulo, Cranes yalwanye masajja wabula Togo n’egisinza amaanyi n’egikuba ggoolo 1-0 mu kibuga Lome ekya Togo ekyasannyalazza emikisa gya Uganda okuyitamu. Uganda yasemba okuzannya eza Afrika mu 1978 bwe yakubwa Ghana, abaazitegeka ku fayinolo.\nOkuwangulwa Togo kuwadde Cranes olusozi gambalagala kuba yasigadde ku bubonero 4 sso nga Togo yagiyiseeko n’eweza 6 nga kati yeetaaga obubonero 4 mu mipiira ebiri gy’esigazza, eyitemu.\nUganda okuyitamu obutereevu, yeetaaga kuwangula Ghana, gy’ekyaza e Namboole, wamu ne Guinea gy’ekyalira omwezi ogujja.\nOmutendesi wa Cranes, Micho Sredojevic, yawadde abazannyi be ekiragiro kya kulumba bwe yaleese abateebi babiri (Geoffrey Massa ne Brian Umony) okwawukana ku muteebi omu gwe yatandisa ku Lwomukaaga, Togo emale ewangule (1-0).\nBannyinimu nga baduumirwa Emmanuel Adebayor, azannyira mu Tottenham, baatandikiddewo okulumba nga banoonya ggoolo ey’amangu kyokka ekisenge kya Cranes ekyabaddemu Denis Guma, Godfrey Walusimbi, Savio Kabugo ne Isaac Isinde, eyasikidde kapiteeni Andy Mwesigwa, ataazannye olwa kaadi eza kyenvu ebbiri, ki kibalemesa okutuusa emipiira ku Denis Onyango.\nTogo yayiiyizza akakodyo k’okusaza emipiira egya waggulu mu ntabwe ng’ekigendererwa kya Adebayor okugitomera mu katimba kyokka Onyango bakira agimuggya ku mutwe.\nEkitundu ekisooka kyaweddeko ttiimu zombi zanjala ngalo kyokka mu kyokubiri Togo yatandikiddewo okulumba obutasalako kyokka Cranes n’egumya ekisenge. Mu ddakiika ey’e 70, abazibizi ba Uganda baasumagidde Togo n’eteeba, ekisaawe eky’abaddemu abantu abasoba mu 20,000 ne kisaanuuka.\nMicho yaleese Moses Oloya mu kya Khalid Aucho okwegatta ku Brian Majwega gwe yasoose okuyingiza mu kya Brian Umony ne bakola ennumba ku Togo kyokka ggoolo ne zigaana.\nKapiteeni w’olunaku, Massa yayongeddeko n’omuteebi Dan Serunkuuma naye era ggoolo ey’ekyenkanyi n’ebula.\nMassa yagezezzaako okulwanira emipiira egya waggulu ng’agwa n’asaba basimule Togo ebisobyo kyokka ddiifiri eyavudde e Somalia ng’aweza buweyi.\nEmikisa gya Uganda\nCranes bw’ekuba Ghana mu gw’ezzaako e Namboole, yaakuweza obubonero 7 ng’olwo ejja kuba yeetaaga okukuba Guinea eweze 10, eyitemu.\nSinga ekubwa Ghana,okuyitamu, eriba eteekeddwa okukuba Guinea ku bugenyi nga bw’esabirira Ghana ne Togo balemagane mu gwe basembyayo e Tamale mu Ghana.\nSinga Ghana eba yakubye Guinea nga bwe kyabadde kisuubirwa, Cranes ebeera yeetaaga kukuba Ghana eweze obubonero 8, olwo esabirire Togo eri ku bubonero 5 ne Guinea 4 (bw’eba yakubiddwa Ghana) balemagane.\nGuinea bw’eba yakubiddwa Ghana, yasigadde ku 4 nga bw’eremagana ne Togo gy’ekyalira omwezi ogujja, benkanya obubonero (5) olwo mu gusembayo Cranes n’erwanirira kulemagana kwokka ne Guinea mu gusembayo.\nEkibalo kya Togo:\nYeetaaga kuwangula Guinea gye battunka nayo e Lome (mu Togo). Kitegeeza nti ejja kuba ewezezza obubonero mwenda mu mipiira 5 nga yeetaaga kulemagana ne Ghana ku bugenyi mu mupiira gwayo ogusembayo eyitemu.\nEmikisa gya Ghana:\nGhana yeetaaga kuwangulayo omupiira gumu ku ebiri gy’esigazizza (ogwa Uganda e Namboole ne Togo gy’ekyaza omwezi ogujja).\nOkuyitamu kwa Guinea:\nOkufaananako ne Uganda, Guinea yeetaaga kuwangula mipiira gyayo ebiri egibulayo. Ekyalira Togo e Lome n’okuttunka ne Uganda e Morocco.\ntiimu bbiri ezinaakulembera okuva mu bibinja omusanvu wamu n’eyookusatu eneeba esinze okukola obulungi, ze zijja okwegatta ku Morocco (abategesi) okuzannya ez’akamalirizo.


Bukedde Online - Obunkenke obuli mu kwanjula omwana gw’ozadde ebbali\nAkwatibwa ng'awa abaana abatatayiza ku nguudo ssente n'ebyokulya...\nEnfa y’omukungu wa UN etabudde famire nnamwandu n'abaana ne babakasukira...\nEbigaana abakazi okusembeza abaana be batazaala...\nABASAJJA bangi babeera ku nkato okwanjula oba okuleeta awaka omwana gw’azadde mu mukazi omulala ebbali.\nBaba batya bakazi baabwe okubawalabula ng’abasinga bakulembeze kya kubaleka waka ne badda mu bwenzi gye bazaalira abaana abo. Mulimu n’abakazi abamu abasanga omusajja nga yazaala dda abaana be kyokka bw’aba tabasanze waka, okubaleetawo nalwo luba lutalo.\nNnina mukwano gwange Andrew eyazaala mu mukazi omulala atali wa waka kyokka omwana bwe yaweza emyaka ebiri nnyina ne yeecanga ng’afunye omusajja omulala agenda okumuwasa.\nOmukazi yamulumba ng’ayagala atwale omwana we ng’agamba nti talina ganaagenda na ‘mpeekera’ ow’omusajja ateekateeka okumukuba embaga.\nAndrew bwe yeebuuza ku banne eky’okukola kwe kumugamba amire ppini amutwale awaka kyokka engeri gye yali amanyi mukazi we bw’awalabuka ne gasooka gamwesiba. Nnyina w’omwana bwe yatiisa okumumusuulira ku mulimu kwe kusiba ppini ensonga n’azitegeeza maama w’abaana awaka.\nBabeera balya ekyeggulo Andrew kwe kutandika; ‘Munnange nno Mummy tulinayo eyo omwana gwe twafuna….’’ Kyokka abeera tannabimalayo omukazi n’amwambalira.\n‘Ekiki kye mpulira mu mantu gange….. nti tulinayo omwana? Ggwe naani…… eee ssebo oyagala kutegeeza ki…? Ate tewawasa embuzi yo…. Ssebo leeta ndere.\nNe bw’ogenda kudda kiro buli lunaku ng’oli mu bwenzi. Bannange kale mpulira abasajja mwongedde okuntama… babuulire kunzunza ‘gundi’ zaabwe nga bazitabaaza mu mukazi ono n’oli….’\nAndrew yalaba omukazi ayongera kutabuka kwe kwefuula azirise n’akkirira mpola ku ntebe kwe yali ne yeesuula ku sseminti olwo n’atandika okussa ng’aliko ebimutuga.\nAndrew agamba nti yalina n’okwefukira okukakasa omukazi nti ddala afunye ekizibu era ekyaddirira mukazi kutandika kumuwujja.\nKIKI EKIREETAWO EMBEERA ENO\nEdith Mukisa omukugu mu kubudaabuda abantu yagambye nti wadde bangi tebakimanyi, naye kizibu omusajja okuzaala ebbali ng’akigenderedde.\nEmirundi egimu ziba nsobi ze bagwamu okuva mu kwegomba kuba omusajja yenna bw’alaba omukyala amwegomba ekivaamu kumukwana n’ekigendererwa ky’okumwagalako obwagazi ate n’azaalirayo mwana oba abaana.\nAbasajja abamu okugwa mu kukemebwa ekw’ekika kino mulimu abakola emirimu gya ssafaali, ng’abavuzi b’ebimotoka, abakozi ba gavumenti abasindikibwa okukolera ewala n’amaka gaabwe, abakolera mu ofi isi omuli abawala nga bawandiisi baabwe n’abalala.\nABAANA KIRUNGI BAKULIRE WAMU\nMukisa yagambye nti kirungi era kituufu abaana bonna bakulire wamu k’abeere ng’azaalidwa bbali, naye bambi abaami bafuna obuzibu mu kwanjula oba okusembeza abaana be bazadde ebbali olw’obutamanya ngeri ya kukikolamu.\nNoolwekyo ali mu mbeera eno osobola okweyambisa bino wammanga n’oyanjula abaana bano ewa mukyala wo.\n1 Kozessa bannyoko. Omwana osobola okusooka n’omuteeka ewa mwannyoko gw’omanyi nti akolagana ne mukyalawo, olwo ssinga mukyala wo amusangayo ono ajja kufuna engeri gy’amutegeezaamu nti oyo naye mwana wo.\n2 Kozesa mikwano gyo. Emirundi mingi abakyala bakkiririza nnyo mu mikwano gy’abaami baabwe. Ssinga abaako ky’amugambye mu ngeri y’okumubuulirira, akitwala mu mutima mulungi. Era bw’eba nsonga ya mwana ssinga agimugamba wayinza obutabaawo buzibu.\n3 Kozesa mikwano gya mukyala wo. Bano nabo bayinza okukuyamba naddala bw’aba ng’abeesiga. Funako omu omutunuze mu nsonga eno, ajja kulaba engeri gy’amutegeezaamu.\n4 Kozesa ekiseera ky’emikolo. Okuva edda emikolo gikozesebwa nnyo mu kugatta abantu era wano n’omusajja eyazaala ebbali asobola okukozesa ekiseera kino n’aleeta abaana bonna ku mukolo abantu ne babamanya omuli ne mukyala w’awaka. Ne bw’aba takimugambye era omukyala ajja kukitegeera, atandikire awo.\n5 Yita mu bantu abakulu. Osobola okukozesa abantu abakulu b’omanyi nti mukyalawo abawa ekitiibwa ne bamunnyonnyola era ne bamuwa okusaba kwo olwo ne babagatta ensonga ne muzoogerako obulamu bwammwe ne bugenda mu maaso.\n6 Gwe kennyini osobola okukyekolerako bw’oba n’obuvumu. Abakyala abamu tebatera kwagala kuyingiza bantu b’ebbali mu nsonga zaabwe k’abeere mugandawe.\nKati omusajja bw’omanya nti mukazi wo bw’atyo siba omutima omubuulire wabula mu ngeri y’okwenenya oba okwetonda era nkakasa ajja kukitegeera omwana omuleete awaka abeerewo.\nBiibino by’oba weekwata okucamula munno mu ggandaalo ly’ennaku enkulu\nAkwatibwa ng'awa abaana abatatayiza...\nFMU esiimye Kabushenga\nEmpaka za ddigi eza ‘Armed Forces Appreciation Motocross Championship’zaaliwo mwezi guwedde n'ekigendererwa ky'okusiima...


UGNEWS24 - Sigenda kukolera mu ntalo!!, Omumyuka wa Rdc omuggya e Buvuma alabudde bannabyabufuzi\nOMUMUYUKA wa RDC wa Disitulikiti ye Buvuma omuggya Patrick Mubiru amanyiddwa ennyo nga (Wacity) alabudde bannabyabufuzi nti tagenda n’omulundi n’ogumu kukolera mu ntalo ezisibuka ku by’obufuzi, wabula agenda kulaba nga akola emirimu awatali kusosola mu bantu bonna.\nBwabadde akwasibwa offiisi ye mu butongole okuva ku Juma Kigongo abadde mu kifo ekyo, Mubiru agambye nti agenda kulaba nga abantu be buvuma bafuna obuwereza obulungi mu kiseera wagenda okubeera mu offiisi, era nalabula abanyigiriza abantu naddala ku ttaka nti bubakeredde.\n“Njagala nfuuke eky’okulabirako mu Uganda nga offiisi yange ya bantu bonna era nga buli ayagala okundaba andaba mu buntu ssi kuntumira bantu, kubanga buli omualina ebizibu bye ate nga ne nkolako yaabyo yanjawulo nnyo.\nNze sili munnabyabufuzi Pulezidenti ye yantumye okumukiikirira saako n’okulondola enkola ye mirimu, mu mbeera eyo eby’obufuzi ebyawula yawula mu bantu sigenda kubyetabamu\nNgenda kukolerera ekibiina kyange ekya NRM saako n’okutuukiriza emirimu gya mukadde wange Pulezidenti Museveni awatali kusojjebwa ku luwonzi” Mubiru bwe yagambye.\nYe Juma Kigongo abadde omumyuaka wa RDC yebazizza nnyo banna Buvuma olw’okumukuuma emyaka 5 nga akolera mu kitundu kino nagamba nti e Jinja Jalaze nayo agenda kukola obutebalira.


Funa obuweke obujjamu embuto kumitimbagano nemukitundukyo- safe2choose.\nEngeri y’okufuna obuweke obujjamu embuto mukitundu kyo\nWayinza okuberawo engeri ezenjawulo okusinzira kunsi gyolimu, tusobola okubulira kungeri yokufunamu obuweke wanmu nengeri y’okujjamu olubuto. Tunonyeko kungeri y’okujjamu olubuto obulungi.\nNga otegeka okufuna obuweke obujjamu embuto mukitundu kyo, tukuwa amagezi kubimu kubyolina okumanaya\nOlumu okufuna obuweke kiyinza okukaluba enyo nga tokakasa mutindo oba butuufu bwabuweke buno. Olumu bubeera bwa bbeyi nnyo, wammanga kwekuwabula okwenjawulo kwolina okwetegereza nga ofuna obuweke obujjamu embuto\nOkufuna Mifpristone Mukitundu kyo\nOkufuna Mifepristone mukitundu kyo kiyinza okuberera ekizibu. Mifepristone akozesebwa kujjamu mbuto oba embuto okuvaamu naye tali munsi nnyingi naddala ensi ezitakkiriza kujjamu mbuto. Oyinza okuzibuwalirwa okumufuna, kakibeere mumadduka gaddagala. \nKino kitegeeza nti emirundi egisinga lw’onasanga Mifepristone mukatalle kabulijjo, ayinza okubeera mucupule.\nTewali negri yakubulira mpeke ntuufu nga tugitunulidde. Kino kuva kukubeera nti ebitongole ebyenjawulo birina ebika bingi mukikula nendabika ezenjawulo. Engeri yokka eyokutegeera Mifepristone yakumusanga nga asabikiddwa mubipappula ebituufu. Mungeri eno, wetegreze enaku z’omwezi kweggwerako. \nBwosanga ifepristone, jjukira nti bulijjo mukugu yaligabaera wetaaaga empele 1 eya 200mg okujjamu olubuto obulungi. \nOlumu ebipimo Mg) byempeke bwawukanamu era olina okuddamu n’obala empeke. Okugeza bwosanga empeke:\n– 10mg, wetaaga empeke 20 kukipimo ekituufu ekya 200mg\n– 50mg wetaaga empeke 4 okutuuka kukipimo kya 200mg,\n– 100mg wetaga empeke 2 okutuuka kukipimo kya 200mg\nOkufuna Misoprostol yekka\nMisoprostol mwangu wakufuna mubitundu bwaffe munsi nyingi kubanga atundibwa nga eddagala lyamabwa mulubuto, ayambako mukuzaala oba okuziyiza okuvaamu omusaayi. Munsi ezimu, oyinza omufuna mumadduuka geddagala nga tekuli ndagiriro. \nMisoprostol alina amanya agenjawulo. Olumu oyinza okusanga gano: Cytotec, Cyprostol, Misotro, Prostokos, Vagiprost, Misotac, Gstrul, Misofar, Isoent, Cyrux, Cytil, Nisoclo, Misofen, Misogon, Alsoben, Misel, Gastrostec, Gastec, Cystol, Cirotec, Gistol, Misoplus, Zilotec, Prestakind, Cytolog, Gmisoprostol, Gymiso, Oxaprot\nOyinza okugambibwa okukozesa empeke erimu Misoprostol ne Diclofenac, kaista ekipimo kibeera 200mg. Eddagala lino lijjira mumanya ga, Oxaprost, Oxaprost 75 ne Arthrotec. Okufuna ebisingawo, kebera ku FAQs, oba tunonyeko if needed.\nBwoba ogenda kukozesa Misoprostol yekka okujjamu olubuto, abakugu bajja kuwa empeke wakati wa 8-12 okusinzira okusinzira ku bukulu bw’olubuto lwo. Emirundi egisinga okubirizibwa okukozesa empeke 12\nKikulu nnyo okusooka okukebera oba eddagala litekeddwa munsabika entuufu, bwekiba tekisoboka wakiri kebera empeke zennyini. Zikwateko okakase nti teziggwere era kakkasa nti zonna zifanaggana. Era kakkasa enaku z’omwezi lwegiggwerako singa zibeera zisabikiddwa\nNga tonanonya mpeke zijjamu lubuto mukitundu kyo, soma era wekkalirize amateeka agafuga okujjamu embuto mukitundu kyo, kozesa empeke ezijjamu olubuto era wekkanye ebyo byonna ebigendera kundagiriro z’eddaggala okuva mubakugu abakakkasiddwa\nOkufuna olukalala lwabakugu namalwalilo agakuli okumpi, tunonye. Tukusaba okukakasa ekifo kyogendamu. Ffe tukulagilila naye tetuvunanyizibwa ku bikwata ku malwaliro gogendamu.\nEndagililo yokukozesa obuweke\nBwoba nga ononya obuweke mubifo ebyenjawulo, tugeze mu butale, etundilo lyedagala awamu nabasawo abakugu. oyinza okufuna endagililo ezenjawulo\nAbatunzi beddagala bangi sibatendeke kimala era tebalina bubaka bumala kunkizesa yobuweke obujjamu embutto. Asinga batunda obuweke buno kukola ssente wabula sikuyamba bakyala. Nga tonakozesa buweke buno, kakasa nti bwebutuufu era gobrerera ebiragiro byaffe kunkozesa ya Mifepristone ne Misoprostol oba Misoprostol yekka oba wandikirra ba kansala baffe ku mukutu gwa tunonye.\nAmatundiro geddagala n’abasawo nabo basobola okukuwa ebiragiro ebikyamu kunkozesa y,obuweke obujjamu embuto. Amateeka kukujjamu embuto n’okubeera nti okujjamu olubuto muzizo mubitundu byaffe kiretawo engero nanawulire amakyamu mangi nemubakugu.\nKikulu okugoberera endagiriro etukiridde era nga yakaksibwa okunonyereza kwebitongore byobulamu. Wboba olina okusoma obubaka bungi obwawukana, tunonyeko tukuyambeko kukukubagana empawa. \nJjukira nti safe2choose weeri okukuwa obuyambi\nBakansala baffe batendeke bulungi era bakkamu nnyo okuyamba kubakyala kunkozesa y’obuweke obujjamu embuto nendagiriro entuufu kunkozesa. Tugoberera ebiragiro byekitongole kyensi yonna ekyebyobulamu (WHO). Bwekiba kisoboka tukusindika eri ekitongole ekituufu okufuna obuweke obujjamu embuto nebubaka bwonna. \nebikwatakukujamu olubuto munsi ezenjawulo


Bukedde Online - Ssente obukadde 2 zitwazizza Chameleon mu kkooti\nSsente obukadde 2 zitwazizza Chameleon mu kkooti\nE Kayunga amazzi gafuuse otuzzi! Ekidomola kigula 1000/-\nEBBAALA ya Moto Moto Lougue LTD esangibwa e Gaba etutte mu kkooti omuyimbi Joseph Mayanja 'Jose Chameleone' ng'emuvunaana okukola naye endagaano okubayimbira nga bagiggulawo eno mu 2014 kyokka n'alemwa okugendayo.\nNga bayita mu balooya baabwe aba Muhumuza, Kyamazima & Co. Advocates bavunaana Chameleone n'ekibiina kye ekya Leone Island okukola naye endagaano agende abayimbire ku mukolo ogwaliwo nga November 29, 2014 nga baggulawo ebbaala yaabwe.\nBwe yalemwa okugendayo n'ekibiina kye, abantu abaali bazze ku mukolo baasalawo okwonoona ebintu by'ebbaala.\nOmusango guno guli mu maaso ga kkooti y'omulamuzi Margaret Annyu e Nakawa.\nMu mpaaba yaabwe aba Moto Moto Lougue bagamba nti, November 6, 2014 baasisinkana Chameleone ne bakkiriziganya ne bamuwa 2,000,000/- nga yalina okuyimba n'ekibiina kye ekya Leone Island nga baggulawo ebbaala yaabwe nga November 29 - 30, 2014 ku ssaawa 6:00 ogw'ekiro kyokka kyabeewuunyisa Chameleone ne banne obutalabikako nga tebawadde nsonga.\nBagamba nti, ebintu ebyayonoonebwa kwaliko eggiraasi, emmeeza n'amacupa ebibalirirwamu 1,000,000/- era baafiirizibwa ebintu ebirala bingi ku lunaku olwo.\nAba Moto Moto bagamba nti baafiirizibwa ebintu ebyakozesebwa mu kulanga omukolo guno nga mwalimu ebipande bye baakubisa bya 750,000/-, ebigoye bina nabyo nga biranga omukolo guno bya 400,000/-, obupapula obutono bwa 200,000/-, okukuba tiketi 800,000/- obulango ku leediyo bwa 1,000,000/-, endala 500,000/- ezaakozesebwa ku mmotoka nga ziranga n'endala 700,000/- ze baakozesa okumulanga ku yintaneti.\nBagamba nti baafiirizibwa ne ssente ze baasasula mu KCCA okubakkiriza okukola omukolo guno ku 200,000/-, eza NEMA 100,000/- ne poliisi 150,000/- ate abaserikale abaakuuma baafuna 420,000/-.\nBagamba ssente ze baakozesa mu ntambula n'empuliziganya ziri 350,000/-, ezaaweebwa ab'ebyuma, ba DJ ne ba MC 1, 800,000/- n'ebintu ebirala eby'abantu abaakozesebwa byamalawo 2,600,000/- . Ssente zonna omugatte ziri 14,070,000 nga zonna Moto Moto Lougue bazeetaaga.\nMoto Moto bazze basaba Chameleone okubaddiza ssente zaabwe kyokka n'agaana kye baavudde bagenda mu kkooti eragire Chameleone abawe ssente zino 14,070,000/-.\nOmulamuzi Annyu awadde Chameleone ennaku 15 okuteekamu okwewozaako bwe kimulema kkooti yaakugenda mu maaso n'okuwulira omusango guno.\n'Eyasengula abantu e Nakaseke yannyiga ebitundu by'ekyama'\nEngeri Minisita Kabafunzaki gye baamufunzizza ng'alya enguzi: Bamusibidde Nalufeenya\nAmyuka RDC n'ayambibwako Poliisi bazinzeeko loogi n'amabbaala ebibadde bikola mu nkukutu


Bukedde Online - Mbarara FC ekansizza 3 okwenyweza mu liigi\nMbarara FC ekansizza 3 okwenyweza mu liigi\nExpress ezzizza Kisaaliita mu kya Bengo\nNGA ttiimu za liigi ya babinywera ez’enjawulo zeetegekera oluzannya olw’okubiri omwezi ogujja, Mbarara City FC esonjodde abazannyi basatu ate n’abalala basatu ssaawa yonna ekyabaperereza.\nOwen Kasule (Soana FC) ku ndagaano ya myaka 2, Joseph Wanayita (Gormahia eya Kenya) ne James Kasibante (Sofa Paka eya Kenya) bombi ku ndagaano ya myaka 3 be beegasse ku Ankole Lions okugiyambako okumalirira mu kifo eky’okumwanjo sizoni ejja.\nOmutendesi Ibrahim Kirya eyakegatta ku ttiimu eno ng’ava mu URA FC agamba nti yeetaaga abasambi 6 okugigumiza okulaba ng’ekola bulungi mu Uganda Cup ne mu liigi ya babinywera era nga kubano bagenda kwongerezaako Abdu Kareem Kasule(Express), Eddie Mubiru (eyali mu KCCA FC) ne Deo Othieno(Express).\n“Okusooka nali ndowooza nti abasambi basatu bamala wabula nkizudde nti neetaaga abalala 3 oluvannyuma lwa Solomon Okwalinga okwegatta ku KCCA FC,” Kirya bwe yategeezezza.\nMbarara City leero bazannya Hoima Young FC e Hoima mu gw’omukwano oluvannyuma lw’okuwangula Mbarara FC ggoolo 6-1 ne bakuba ne Bugozi FC ggoolo 4-0 nga beetegekera Uganda Cup sizoni y’Azam Uganda Premier League.\nMbarara City FC yamazeeko ekitundu ekisooka eky’Azam Uganda Premier League ng’eri mu kifo kya 10 n’obubonero 19 mu mipiira 15.\nTaata yasooka kunkolako byawongo n’ansobyakoTuukiriza\ndith Mukisa omukugu mu kubudaabuda abaagalana n’abafumbo akuwa ebintu 15 byoyinza okukola okusobola okuganja n'okunyweza...


Bukedde Online - Ebbeeyi y'emmwaanyi, amalwaliro n'amakubo amabi bye ntandikirako - Omubaka Kayemba\nOmubaka omulonde owa Bukomansimbi South, Geoffrey Kayemba Solo agambye nti baakugenda mu maaso n’okugoberera ebiragiro bya Pulezidenti waabwe Robert Kyagulanyi Ssentamu amanyiddwa nga Bobi Wine eby’okulemera ku nsonga gye baatandika, okuweereza abantu abaabalonze n’okwewala okugulibwa.\nOmubaka omulonde owa Bukomansimbi South, Geoffrey Kayemba Solo agambye nti baakugenda mu maaso n'okugoberera ebiragiro bya Pulezidenti waabwe Robert Kyagulanyi Ssentamu amanyiddwa nga Bobi Wine eby'okulemera ku nsonga gye baatandika, okuweereza abantu abaabalonze n'okwewala okugulibwa.\nBobi Wine yabalabudde nti bwe bataakolere bantu b'abalonze, balina obuyinza obutabazzaawo mu palamenti nga bwe baakoze ku baminisita n'ababaka ba NRM ababadde beefaako bokka.\nKiddiridde Robert Kyagulanyi okuyita ababaka bonna abaayitamu ku kaadi ya NUP okwogerako gye bali n'okubaako ensonga zaabafalaasira. Kayemba yagambye nti Kyagulanyi yabasabye buli omu okweteeka mu kiti kye atambuze enjiri y'okununula eggwanga kubanga omulamwa gwe baliko gwe gumu.\nKayemba era yategeezezza nti ebbanga ly'amaze ng'anoonya akalulu, akizudde ng'abantu b'e Bukomansimbi beetaaga okuyambibwa ku bbeeyi y'emmwaanyi eri wansi kubanga kye kirime kye basinga okufunamu ssente, ebitundu ebisinga tebirina masannyalaze, amakubo mabi, amalwaliro matono ate n'agaliyo tegaliimu ddagala n'ategeeza nti ke bamuwadde obuvunaanyizibwa by'agenda okusookerako.\nYayongeddeko nti n'engeri gy'atera okutambula mu nsi z'ebweru agenda kukozesa omukisa guno okusakira abantu be nga tatunuulidde Gavumenti yokka.\nYasuubizza n'okuyamba abavubuka mu kitundu kino okukulaakulanya ebitone byabwe naddala abasambi b'omupiira n'abayimbi kubanga abirinamu obukugu. Kayemba maneja w'abayimbi: Rema Namakula ne Chris Evans ng'ate kittunzi w'abasambi b'omupiira.\nAba Nup babasindise Kitalya ku by'enkoofiira emmyuufu\nKiki kye kitegeeza Kyagulanyi okuggyayo omusango mu kkooti\n▶ Kyagulanyi akyateze kkooti obulippo


Bukedde Online - Bbanka ebanja omugenzi Mabiriizi obuwumbi 28\nBbanka ebanja omugenzi Mabiriizi obuwumbi 28\nOmusolo ku mobile money ne bbanka gutandise\nJuliana atadde abakuumi ku ntaana ya mutab...\nAdded 3rd August 2014\nFAMIRE y’omugenzi Godfrey Mabiriizi, eyali nnannyini Mabiriizi Complex ku Kampala Road esazeewo okutunda ebimu ku byobugagga bye yaleka oluvannyuma lw’okulemererwa okusasula ebbanja lya bukadde bwa ddoola 11 lye yaleka.\nBya MEDDIE MUSISI\nMabiriizi nga tannafa yali yeewoze ssente mu bbanka ez’enjawulo ezaamuyamba okumaliriza ebimu ku bizimbe n’okutandika pulojekiti y’okutunda omuceere.\nWabula ssente zino zaagenda zirinnya era zonna awamu zisukka obukadde bwa ddoola 11 (mu za Uganda obuwumbi 28).\nMu kwewola ssente zino, yasinga ebimu ku byapa by’ebyobugagga bwe ekyaleetedde Bannamwandu ababiri, abaana n’abooluganda abalala okutandika okusala entotto nga batya nti bbanka zandibibowa byonna ne batasigaza kantu.\nWakati mu butakkaanya obuli mu bakazi baggya n’abaana, abagagga batuuzizza enkiiko za famire eziwerako nga zikubirizibwa omusuubuzi Okware ng’ayambibwako omugagga Mukiibi Muzzanganda okusalira awamu amagezi ku ky’okuvvuunuka ebbanja lino, ebintu bireme kutundibwa.\nWabula kumpi enkiiko zonna zibadde zaabuka tebakkaanyizza ng’oludda lwa mukyala muto Madinah Mabiriizi luwaanyisiganya ebisongovu n’olwa mukyala mukulu Ruth Nakyejwe Mabiriizi.\nAgamu ku maka g’omugenzi Mabiriizi agasangibwa e Naggulu.\nBEERUMIRIZA OKUKOZESA SSENTE OBUBI\nAb’oludda lwa mukyalamuto balumiriza mukyalamukulu Ruth n’abaana be okwejalabya ekiremesezza okusasula ku bbanja lya bbanka.\nBagamba nti omusika Stuart Mabiriizi azaalibwa Ruth olwaweebwa obuvunaanyizibwa bw’okuddukanya ebizimbe bya bizinensi, kye yatandikirako kwe kukyusa emmotoka, n’atuusa ey’ekika kya Vogue ey’akabi.\nNti kuno kwe baagatta eky’okugulira mukyala mukulu emmotoka ey’obukadde 80 n’ava mu Harrier gye yali avuga nga bba akyaliwo.\nKyokka mu nkiiko zino ab’oludda lwa mukyala mukulu nabo babadde bakidding’ana nti mukyala muto yeekomya ssente zonna ezaali ziteekeddwa mu bizinensi y’omuceere ate nga ze zaali zikola ettundutundu eddene erya ssente Mabiriizi ze yali yeewoze.\nEkyazzeeko kwe kutiisibwatiisibwa okuva ku buli ludda era mukyalamuto yagenze ne ku poliisi ya CPS ng’agamba nti obulamu bwe buli mu matigga olw’abamu ku ba famire ya Mabiriizi okumutiisatiisa enkya n’eggulo.\nMukyalamuto alina amaka ag’ebbeeyi e Naggulu bba mwe yamuleka ate mukyala mukulu Ruth asula mu nnyumba ensaamusaamu bba gye yamuzimbira e Bugoloobi nga tebannafuna butakkaanya.\nEBINTU BY’OMUGENZI ebirinze okutundibwa Mabiriizi nga tannafa yaleka akuutidde ab’ekibiina ky’abagagga ekiyitibwa “TULI BUMU” okuyambako aba famire okuddukanya bizinensi ze zireme kugootaana bw’aba afudde.\nKyokka embeera yabasusseeko era ku nkomerero ne basalawo okutunda ebimu ku byobugagga bya Mabiriizi nga batandikira kw’ebyo ebitaliiko kikolerwawo bataase ebizimbe n’amaka ga bannamwandu agayinza okuboyebwa bbanka singa ensasula egaanira ddala.\nNga bali wamu n’aba famire, baasazeewo batandikire ku ttaka lya yiika 30 eziri e Nnammanve n’eddala erya yiika 2 e Nsambya okuliraana ekitebe kya Amerika, bakkakkanye ku bbanja kyokka n’ebyobugagga ebirala biyinza okulugenda, nga muno mulimu ekizimbe kya Mabiriizi Complex ku Kampala road, Nalubega Building ku Bombo road, ffaamu e Kammengo ku lw’e Masaka, ettaka e Bwebaja, ggoloofa y’e Naggulu, amayumba agapangisibwa abakungu agasukka mu 30 ku luguudo Martin mu Kampala, kkalina endala ku Martin Road n’ennyumba ya mukyalamukulu.\nKyokka mu butakkaanya bwabwe, oludda lwa mukyala muto lwagala bagatteko ‘akeedi’ bbiri okuli Mabiriizi Complex ne Nalubega kyokka ab’oludda lwa mukyalamukulu bakiwakanya nga bagamba nti Madinah akyagala lwakuba ng’ebizimbe bino byombi tabifunamu bulungi biyamba ba ludda lwa mukyala mukulu.\nAb’oludda lwa mukyala mukulu baawadde ekirowoozo nti ennyumba ya Mukyala muto ey’e Naggulu evaamu ssente nyingi era baagala y’eba etundwa.\nTwaha Ssentamu omu ku mikwano gy’omugenzi yagambye nti okusalawo okutunda ebimu ku bintu by’omugenzi tebalina tteeka lye baamenye kubanga ekiraamo nakyo kirambika bulungi nti okusasula ebbanja bwe kuba kugaanye batunde erimu ku ttaka ly’alese basasule bbanka.\nOkutya okukyaliwo kwe kw’okuba nga ssente ezibanjibwa nyingi nnyo bw’ogeraageranya n’eziyinza okuva mu zinaatundwa mu ttaka er’emirundi ebiri gyokka.\nYagambye nti waliwo abamu ku ba famire abagenda bazunza olugambo nti Omusika n’abaakwasibwa okuddukanya ebintu by’omugenzi babisudde, ekitali kituufu.\nSsentamu yagambye nti buli kintu kyonna Omusika n’akakiiko akamuyambako bakitambuza bulungi era n’ebbanja babadde balisasulako.\nYayongeddeko nti: Omusika akyali mwana muto naye talina buzibu bwonna era akyatambulira ddala bulungi ku nkola kitaawe gye yalekawo, ate n’abantu abalala abalina omutima omulungi bagezezzaako nnyo okumulaga eky’okukola.\nMuzzanganda yagambye nti ekijja okuyamba ennyo kwe kulaba nga wabaawo okutabagana\nMabiriizi yafa February 25, omwaka guno olumbe lwe ne lwabizibwa mu March ne bassaako omusika Stuart Mabiriizi.\nEBY’OBUGAGGA BYA MABIRIIZI\n1. Ekizimbe kya Mabiriizi Complex ku Kampala Road.\n2. Ekizimbe kya Nalubega ku Bombo Road.\n3. Faamu e Kamengo ku lw’e Masaka.\n4. Yiika 30 e Namanve.\n5. Yiika 2 e Nsambya.\n6. Ettaka e Bwebaja.\n7. Ggoloofa e Naguru.\n8. Enju eziri mu Estate eziwera 30 e Naguru.\n9. Ekizimbe kye yasooka okuzimba ku Martin Road.\n10. Ggoloofa e Bugoloobi nga wano we yaleka Mukyala mukulu.\nMuseveni awaddeyo obukadde 10 okumaliriza ennyumba y'omugenzi AK47\nAbantu balondodde Chameleon ne bamulesa okuziika mutoowe AK47\nBasereebu boogedde ku kabinja ka 'Illuminati'': 'Gye bali era bali mu ffe'


Bukedde Online - Golola ayogedde ky'azzaako ng'amaze okulwana ne Kikenwa\n'Nja kubakubira McGregor addemu awolome'\n"Bwe mmala okulaga Kikenwa essomo, amangu ddala njagala bantegekere Semata kuba y'anaaba asigadde ku lukalala lw'abo be nnina okugolola ettumba nga sinnannyuka nsambaggere"\nMOSES Golola agambye nti bw'amala okukuba Abu Kikenwa, agenda kuzzaako Umar Semata, olwo annyuke okuzannya abazannyi ba wano mu nsambaggere.\nGolola yasangiddwa mu ggiimu ye, mu kutendekebwa okwa kaasammeeme, nga yeetegekera okuttunka 17) ku Freedom City.\n" Bwe mmala okulaga Kikenwa essomo, amangu ddala njagala bantegekere Semata kuba y'anaaba asigadde ku lukalala lw’abo be nnina okugolola ettumba nga sinnannyuka gwa wano," Golola bwe yategeezezza.\nYagasseeko:" Semata mmuwulira nga yeesoma nga bw'ansobola naye mumugambe nti ensambaggere si ya mumwa, wabula ya mu miguwa. Njagala hhende okuwummula nga tewakyali mutooto yenna aneepimamu."\nGolola tannakubwamu lulwana lwonna ng’attunka ne bannansi banne era abazannyi okuli; Malik Kaliisa, kati eyafuuka omutegesi w’ensambaggere,Titus Tugume, Ronald Mugula n’abalala, abalese bamwasimula nga bugolo.\nMu kiseera kye kimu, baddiifiri 11 abalamula ensambaggere babanguddwa ku ngeri y’okulamula omuzannyo guno, basobole okutuuka ku mutindo gw’ensi yonna. Ssaabawandiisi w’ekibiina ekitwala omuzannyo guno, Patrick Liyoza, yagambye nti kino bakikoze kubanga baddiifiri bangi babadde tebamanyi mateeka mwe balina kusalira mpaka za njawulo.\n“Mu Uganda abasinga bamanyi ddiifiri w'ensambaggere omu yekka, Paddy Mugonya (atera okulamula empaka eziri ku mutindo gw’ensi yonna, wabula tulinayo n'abalala era twasazeewo twongere okubabangula omutindo gwabwe gulinnye," Liyoza bwe yagambye.\nOmusomo gwamaze ennaku bbiri ku ggiimu ya Powerflex e Mengo. Charles Wandera, omu ku baagwetabyemu, yasiimye abategesi olw’okubalowoozaako ne bakendeeza ku mugugu gw'okulamula okuva ku ddiifiri omu yekka.\nWaliyo eddagala erifunza obukyala?\nYaaya afumise gw'ayagalira omusajja n'amutta


Mu nsiko nasangayo Nadduli, Sserwanga Lwanga, Rwijema, Sseddunga nabalala, Eyalwana okuleeta Gavumenti ya NRM mu Buyinza anyumya - Watchdog Uganda\nMu nsiko nasangayo Nadduli, Sserwanga Lwanga, Rwijema, Sseddunga nabalala, Eyalwana okuleeta Gavumenti ya NRM mu Buyinza anyumya\nABATUUZE abawangaalira mu Ttunduttundu elimanyinddwanga Luwero Triangle, nga kino kigatta ma Disitulikiti omuli Luwero, Kiboga, Kyamkwanzi, Mityana, Mubende, Mpigi, Wakiso Mukono ne bitundu ebirala abaali abakulu mu kiseera olutalo olw’aleeta Gavumenti eri mu buyinza eya NRM, bwobasanga olutalo luno balunyumyanga lutabaalo.\nAbamu bwe bajjukira ebyaliwo bayunguka amaziga ne bakaaba, abalala bakwata ku matama ne babanga ababikire, ate abandi tebagaala kukomya kukuttottolera nnaku n’ebizibu bye baalaba mu kiseera ekyo.\nMuzeeyi Christopher Nsaali ow’okukyalo Bukobogo mu Gombolola ye Semuto e Nakaseke agamba nti mu kiseera ekyo yalina emyaka 27, era nti yalina emirimu gy’okusuubula emmwanyi gye yali akola.\n“Nagenda okuwulira olugambo ku kyalo nti waliwo abayekera abaali bayingidde e Kiboga, nti era baali bagenze ku poliisi ye Kiboga ne basumulula abasibe abaali basibiddwa ku misango egy’enjawulo.\nWano nayongera okwetegereza amawulire gano okuzuula oba ddala gaali matuufu, ekyaddirira kwe kusamba akagaali kange ne ngenda mu ka Town ke Semuto gye bantegeereza nti ddala kituufu.\nWaaliwo mukwano gwange eyali yakwatibwa ku mulembe gwa Obote n’asibwa ku poliisi ye Kiboga, Mande Sempiira twali tuli awo tukyewunaganya nga atuuse, kwe kumubuuza baani abamutadde? yatutegeeza nti abasajja bazze ne mmundu nga abamu bali mu ngoye ezabulijjo ne balagira abaselikale babate mangu ddala.\nYatutegeeza nti kwaliko eyali nga abakulembedde eyabeyanjulira nti ye Yoweri Museveni era nabagamba nti abaagala bamweyungeko basobole okulwanyisa effuga bbi erya Pulezidenti Obote, eyali akkulembera mu kiseera ekyo.\nAwo nawulira nga akabugumu kanzinze mu mubiri kubanga nali nayagala dda Obote aveeko ku bukulembeze nga nsinziira ku bigambo bazadde baffe bye baatugambanga nti yeyavaako Obwakabaka okuvaawo saako n’okutta Ssekabaka Muteesa, era ekyaddirira kwe kutandika okunoonya Abasajja ba Yoweri gye baalaze.\nEkyamazima eka akawungeezi eko ssaddayo, wabula twavuga akagaali okutuuka mu katawuni ke Wobulenzi nga tugezaako okunoonya omu ku kitange John Katende eyali Musajja wa Kabaka mu kitundu ekyo atusalire ku magezi butya bwe tuyinza okweyunga ku bayekera, twatuuka obudde bukutte era n’atutegeeza nti agenda kutuyunga ku Nadduli.\nTwali tuli awo ekiro ekyo nga ne Nadduli gwe baali boogeddeko atuuse era ffenna natutwala okutuuka we twasanga abaselikale n’abavubuka abalala netubegattako.\nOluvanyuma Museveni yajja era nayogerako gye tuli natwebaza okuvaayo ne tumwegattako tulwanirire emiremba mu ggwanga lyaffe, era natugumya nti twali baakuwangula nga ne Obote tumujjeeko.\nWano yatukwasa omugenzi Sserwanga Lwanga eyali agenda okubeera naffe saako n’okututendeka, ye ne yeyongerayo ne Nadduli.\nOluvanyuma nga tugenze tukuguka twatandika okulumba abajaasi ba Gavumenti ya Obote, saako n’okunoonya abayizi b’amassomero abatwegattangako buli kaseera nga bano twabapererezanga okugenda batubegere wa abajaasi ba Gavumenti gye bali saako n’okumanya kiki kye baliko.\nTwalwana olutalo ne tuluwangula naye kye siyinza kwerabira ye mukwano gwange Ssempiira okuba nga yanfaako nga tetutuuse naye ku buwanguzi.\nNaddayo eka nga ndi mu byambalo bya maggye nasanga ab’oluganda lwange banerabira era nga baali bamanyi nafa dda, beekanga nnyo” Nsaali bwe yategezezza.\n[/media-credit] Abamu ku batuuze abali mu mbeera embi e Luweero Nsaali bagamba nti beetaga okuyambibwa Pulezidenti Museveni.\nYamenye abantu bajjukkira mu lutalo olwo, omwali Haji Abuduh Nadduli, Haji Sseddunga, Salim Saleh, Serwanga Lwanga, Ikondere, Rwijema nabalala bangi.\nAgamba nti ye teyalwana afune byabugagga, wabula yalwana olwe ffuga bbi elyaliwo mu kiseera ekyo, era nanyonyola nti yali yettanira mirembe gyokka kudda mu Uganda.\n“Yadde nga Museveni alina by’akoze nga omukulembeze omuli enguudo n’amasanyalaze mu kitundu kino ekye Luwero, naye abantu baffe bakyali baavu nnyo, saako ne balwanyi banange bali mu mbeera mbi, abantu abasinga batunuulira abaasigala mu maggye bokka, wabula abantu bangi abalina kye baakola okuleeta Gavumenti eno mu buyinza, nga abamu bafudde nga baavu nnyo tebalina n’akyebalya.\nTumusaba ave ku bantu abamubuzabuuza ku nsonga z’abalwanyi be kubanga ffenna atumanyi bulungi era bwatulaba mu maaso ge atuyita mannya gaffe, kale tumanyi nti akyatumanyi era tulindirira abeeko kyakolera abalwanyi.\nSpice Diana, David Lutalo go head-to head in battle of January 25 concerts


Bukedde Online - Gwebaasuulira abaana 3 bamulemeredde: Kitaabwe ali Luzira\nGwebaasuulira abaana 3 bamulemeredde: Kitaabwe ali Luzira\nEkisaawe ky'ennyonyi e Nakasongola kyakuma...\nAdded 8th April 2014\nNNANNYINI ssomero omuzadde gwe yalekera abaana yeekyaye n''abatwala ku poliisi ng''agamba nti talina waakubateeka ng''olusoma lwa ttaamu esooka luweddeko.\nNNANNYINI ssomero omuzadde gwe yalekera abaana yeekyaye n'abatwala ku poliisi ng'agamba nti talina waakubateeka ng'olusoma lwa ttaamu esooka luweddeko.\nLatifa Nambirige, nnannyini ssomero lya Haika Nursery and Day Care e Nansana ye yasitudde abaana abasatu, kitaabwe Saidi Kafumbe Mukasa be yaleeta okusoma kyokka n'ataddamu kulabikako n'abatwala ku poliisi ya CPS.\nYagambye nti Kafumbe yamukakasa nga bw'akola omulimu gw'okukuba obutabo wabula okuva lwe yaleeta abaana teyakomawo kubawandiisa ate nga teyamubuulira gy'abeera okusobola okubazzaayo nga kino kye kyamuwalirizza okubatwala ku poliisi.\nOfiisa wa poliisi akola mu nsonga z’abaana n’amaka ku CPS, Sgt Grace Namayanja yagambye nti baakitegeddeko nti Kafumbe eyasuulira Nambirige abaana nga bw'ali mu kkomera e Luzira oluvannyumwa lw'okukwatibwa mu misango gye batannategeera era bagenda kuwandikira ekitongole ky’amakomera okuzuula ekyamutuukako.\nYategezezza nti Nambirige yakola ensobi okukuuma abaana bano ebbanga lino lyonna n'atategeeza ku poliisi ku byamutuukako wabula nga bwe banaafuna Kafumbe bagenda kumuggulako omusango gw’okusulira omuntu abaana.\nPoliisi yagguddewo omusango oguli ku fayiro nnamba SD 26/08/04/2014.\nTaata asudde abaana 3 ku ssomero n''atadda


Bukedde Online - Goberera bino ng'ozimba ennyumba oleme kubbibwa ssente\nMaama yalya ssente zange we nali nsuubira ennyumba nasangawo musiri gwa muwogo\nOMUNTU akola ensimbi nga bw’aziweereza banne bamuyambe okumuzimbira amaka amalungi, ennyumba z’abapangisa n’oluusi okukola bizinensi agende okudda nga tadda mu kubonaabona.\nKiruma okuweereza ssente omuntu akuzimbire ennyumba ng’eno n’otogisangawo.\nKyokka bangi bagenda okuva ku kyeyo gye babadde bakolera mu bugubi, obutiti n’obutawummula nga we yali asuubira okusanga ennyumba y’ekirooto kye nga waliwo nsiko oba oluusi ntuumu ya bbulooka n’omusenyu.\nBwe baba baakuyamba nga baazimbawo akayumba akatonotono olwo omusimbi ogusigadde ne bagulya. Abamu bafundikidde bakyaye ab’eηηanda n’emikwano abalala ne beekola ekikyamu nga bawoza nti tebakyalina mugaso ku nsi abantu be beesiga bwe baba baabalyamu olukwe ne bababba.\nOMUKUGU AKUWADDE BY’OLINA OKUSSAAKO ESSIRA\n Ying. Vincent Xavier Katende owa Treasure Invests, Consultants and Contractors Limited agamba nti azimba ng’ali ku kyeyo alina okufuna omuntu omukugu mu by’okuzimba n’amukwasa obuvunaanyizibwa.\nAyinza okubeera yinginiya oba nga tali, kyokka ng’amanyi eby’okuzimba.\n Ateekwa okuba ng’ategeera eby’okugula ettaka, okulipima n’okusasula poloti bw’oba toliiwo kyokka ng’endagaano erina kubeera mu mannya go obutakwefuulira.\n Omuntu ow’ekika kino olina okumussaako abantu abalala abakubuulira ekigenda mu maaso ng’era buli omu tamanyi munne. Bwe beemanya bayinza okukwatagana ne bakubba. Bw’olaba nga bakuwa amawulire agatakwatagana ng’omanya nti waliwo ekikyamu.\n Yategeezezza nti mu kiseera kino waliwo kkampuni n’abantu ssekinnoomu abakola obulungi omulimu guno. Kyokka bano mulina okusooka okussa omukono ku ndagaano ne mukkaanya ku by’okukuzimbira ennyumba yo nga mulimu bannamateeka ate nga ne kkampuni yeewandiisa mu mateeka.\n Ying. Katende agamba nti tekyandibadde kirungi kulowooza nti wa luganda yekka gw’olina okukozesa kuba nabo bayiye bangi. Abamu olw’okuba tebabeera na bukugu, beesanga bakoze ensobi ezitali ηηenderere, ssente ne zibafaako ate abalala ne bazirya mu bugenderevu. Ssinga obeera ofunye owooluganda oba mukwano gwo, olina okuba ng’omwesiga ng’ate wa buvunaanyizibwa atajja kubuzaabuza ssente zo.\n Olina okumusasula omusaala kubanga okuzimba kutwala obudde era omuntu tasobola kukola bintu birala bw’oba oyagala ekintu ekirungi. Bw’otamusasula ajja kukukubako enjawulo era bw’aba talina bukugu, ayinza okukutomeza.\n Waliwo owooluganda eyasaba mukulu we ali ku kyeyo e Bungereza obukadde 100 amuzimbire kkalina. Baagenda okubalirira oluvannyuma ng’ennyumba yeetaaga obukadde 250 era muganda we yalowooza nti baamubba ekitaali kituufu.\n Ennyumba bw’ebeera ewedde okuzimba, funa kkampuni ekusolooleza ssente. Mulina okukkaanya ku mutemwa gwe balina okukuggyako, ssente we baziteeka, ez’okulabirira ennyumba n’ebirala. Ebintu ebinene, ng’okuzza ennyumba ku mulembe byandibadde bikolebwa wooli.\n Olw’okuba obeera bunnaayira ebyokwerinda osaanidde obiteekeko essira. Kino kijja kukuumira abapangisa ku nnyumba yo ate naawe ebintu by’omuwendo bye waleka obisange. Ennyumba bw’eba yaakusulamu wandibadde ogirekamu omuntu agikuuma kyokka ng’omwesiga.\n Ebintu nga kkamera eziketta, obude ne waya ezikwata ababbi kirungi okubyettanira.\n Katende awa abantu amagezi abali ku kyeyo nti ne bw’oba ozimbye nnyumba y’amaka, gipangise kikuyambe okwongera ku nnyingiza yo. Ekiseera ky’omala nga toliiwo w’okomerawo osobola okubeera ng’okuηηaanyizza ssente ezizimba ennyumba endala.\nDokita bamukutte n'abayizi ng'abaggyamu embuto ne yeewozaako: 'Ntaasa bulamu'\nZiizino ensonga ezaavuddeko ekizimbe kino okugwa\nMinisita Kasaija yeetonze olw'ensobi za Bbanka Enkulu


Bukedde Online - Engeri Museveni gye yagobyemu Doris Akol n'okukuza aba UPDF\nEngeri Museveni gye yagobyemu Doris Akol n'okukuza aba UPDF\nAbatemu balondodde omusuubuzi ne bamutta\nKatikkiro wa Bungereza alabudde ku mbeera ...\nAdded 30th March 2020\nPULEZIDENTI Museveni agobye abadde akulira ekitongole ky'emisolo ekya URA, Doris Akol n'amusikiza John Musinguzi Rujoki. Akol yalondebwa okukulira URA nga October 27, 2014 okudda mu bigere bya Allen Kagina kati akulira ekitongole ky'ebyenguudo ekya UNRA.\nOkuggyibwawo kwa Akol kujjidde mu kiseera ng'alumbibwa okuva mu nsonda ez'enjawulo okuli abasuubuzi abeemulugunya okubabinika emisolo egivuddeko bizinensi nnyingi okuggalwa.\nEnsonda mu Minisitule y'Ebyensimbi nazo zibadde zimulumba okulemererwa okumalayo ensimbi ezimusalirwa buli mwaka n'obukuubagano munda mu URA ku nkola y'emirimu. Kyokka abadde n'ekyokulwanyisa eky'okuba nti okuva lwe yajja mu URA, ensimbi eziva mu misolo zibadde zirinnya buli mwaka.\nMu 2015/16 ekitongole kyakuhhaanya bbiriyoni 11,200/-, mu 2018/19 zaalinya okutuuka ku bbiriyoni 16,600/-. Kontulakiti ya Akol yaggwaako mu October 2019, olukiiko olufuzi olwa URA ne lumulagira asigale ng'akola nga bwe balinda okusalawo kwa Pulezidenti.\nKigambibwa nti okusalawo kwa Pulezidenti kwesigamiziddwa ku embeera y'akatyabaga k'ebyenfuna akeeyongedde olwa ssennyiga wa covid-19 nga kyetaagisa omuntu omupya anaaleeta enkyukakyuka.\nEkirala alemeddwa okuggya ensimbi mu byobulimi naddala abanene bangi bwe bayingidde mu kulima n'obulunzi gattako okusuubula ebyobulimi ne bakolamu ensimbi nnyingi naye nga tebaggyibwako musolo.\nKyokka Akol naye abadde n'okwemulugunya nti ebigendererwa ebimuweebwa biri waggulu nnyo. Ekirala waliwo abanene abakozesa ebifo byabwe obutasasula musolo, abagwira abaleeta kuno ensimbi abasonyiyibwa omusolo, gattako abatandikawo emirimu kyokka ne batakola olw'amasannyalaze, amazzi oba enguudo embi.\nWaliwo n'amakubo agaalowoozebwa okuvaamu omusolo omungi okuli omusolo gw'essimu OTT, okulwisaawo enkola ya ‘Digital Tax Stamps' ezaalina okutandika nga July 1, 2019 kyokka ne zituuka nga March 1, 2020.\nKigambibwa nti ensimbi endala nnyingi zisaasaanyizibwa abakozi ba URA nga beewa ensako y'okugenda ebweru n'okussaawo pulogulaamu okugeza okusomesa n'okwagazisa abantu okuwa omusolo.\nEBIKWATA KU MUSINGUZI Musinguzi addidde Akol mu bigere, abadde muwabuzi wa Pulezidenti ku nsonga za tekinologiya ng'alina ofiisi okumpi ne Palamenti. Era ye ssentebe w'olukiiko olufuzi olw'ekitongole kya National Information Technology Authority-Uganda (NITA-U) ekivunaanyibwa ku kulondoola ebya tekinologiya ng'ekifo kino abadde yaakakirondebwamu mu August 2019.\nYakolako mu URA mu kitongole ekirwanyisa okukusa ebyamaguzi ekya ‘Special Revenue Protection Services' nga ye yali avunaanyizibwa ku byensimbi. Alina ddiguli mu kubala okuva e Makerere ne ddiguli eyookubiri mu byakompyuta okuva mu University of Greenwic.\nOMUMYUKA WA GAVANA ALONDEDDWA Pulezidenti alonze n'omumyuka wa Gavana wa Bank of Uganda omuggya, Dr. Michael Atingi-Ego ng'adda mu bigere bya Dr. Louis Kasekende eyali mu kifo ekyo okuva mu January 2010 okutuusa mu January 2020. Dr. Atingi- Ego ye mumyuka wa Dayirekita w'ekitongole ekiwozi ky'ensimbi ekya International Monetary Fund (IMF) avunaanyizibwa ku Afrika.\nEra dayirekita w'ekitongole kya Macroeconomic and Financial Management Institute of Eastern and Southern Africa (MEFMI) ekivunaanyizibwa ku kuteekateeka n'okulondoola ebyenfuna mu mawanga 14:\nAngola, Botswana, Burundi, Kenya, Lesotho, Malawi, Mozambique, Namibia, Rwanda, Swaziland, Tanzania, Uganda, Zambia ne Zimbabwe. Alina ddiguli mu byenfuna okuva e Makerere, ddiguli eyookubiri era mu byenfuna okuva mu University of Wales e Cariff- Bungereza ne ddiguli eyookusatu (Dokita) mu byenfuna okuva mu Liverpool University e Bungereza.\nABA UPDF BAKUZIDDWA Pulezidenti mu bukulu bwe ng'omuduumizi w'amagye ow'oku ntikko yakuzizza b'ofiisa ba UPDF okuli akulira ekitongole ky'amagye ekikessi, Abel Kandiho okuva ku ddaala erya ‘Brigadier' nga kati ‘Major General'. Kandiho yakuziddwa ne b'ofiisa abalala 11 nabo abaafuliddwa ba Major General nga kuliko; Ddiba Ssentongo, Hudson Mukasa, Lucky Kidega, Innocent Oula, Geoffrey Katsigazi, Jack Bakasumba, Charles Okidi, George Igumba, ne Moses Rwakitalate.\nOmwogezi w'amagye Brig. Richard Karemire yategeezezza nti b'ofiisa abalala 24 baakuziddwa okuva ku ddaala lya Colonel okudda ku ddaala erya Brigadier.\nAwadde amasomero emijoozi\nBuddo SS lijaguzza emyaka 25


Bukedde Online - Omujaasi wa UPDF afiiridde mu sauna\nMinisita Amelia alambise ku Akeedi ne Mall\nAkubye kitaawe akakumbi ku mutwe n'amutta lwa kumulyako mmere...\nKayihura ayimirizza abaayamba MOVIT okusen...\nTinka abadde kasitoma waffe okumala ebbanga ddene ate nga tayosa nnaku naye kyatukubye wala kubanga tubadde tetufunangako mbeera bw’etyo.”\nGen. David Muhoozi ng’ateeka ekimuli ku ssanduuko omuli omulambo gwa Tinka. Mu katono bwabadde afaanana.\nABAKUNGUBAZI bawuniikiridde olw’engeri ey’entiisa omujaasi alwanye entalo e Congo, Somalia ne mu bukiikakkono bwa Uganda n’aziwangula nga tatuusiddwaako yadde ekisago gye yafudde ng’ava mu sauna.\nMaj. Alex Tinka 44, yafudde ku Mmande ekiro mu ddwaaliro ly’e Nakasero oluvannyuma lw’okufuna obuzibu nga yaakamala okweyoteza ku Canopy Country Club e Mutungo.\nJames Wandera alabirira ekifo kino yannyonnyodde engeri Tinka gye yatuuse okufunira obuzibu mu kifo kyabwe n’engeri gye yatwaliddwa e Nakasero Hospital gye yafiiridde n’agamba nti; Zaabadde zikunukkiriza ssaawa 1:00 ey’akawungeezi, Tinka n’ajja ne mukwano gwe omukyala ne bayingira sauna okwoyoteza.\nYamazeeyo akaseera akawera era zaabadde nga ssaawa 3:00 ez’ekiro n’afuluma n’agenda n’anaaba era n’ayambala bulungi n’atuula mu ntebe alinde munne gwe yabadde azze naye eyabadde akyali munda.\nEbweru waabaddewo bakasitoma abalala abaabadde batudde nga nabo bava mu sauna.\nMukulu w’omugenzi, Jordan Tinka ng’asitudde omu ku bamulekwa, addiriddwa nnamwandu. Baabadde mu kusabira omwoyo gw’omugenzi.\nBaamulabye ayeba omulundi gumu ne bamuggya mu ntebe mwe yabadde atudde ne bamugalamiza wansi wabula ng’embeera ye eraga nti obulamu bugenda.\nOmukyala gwe yabadde naye yatidde nnyo n’okumukwatako teyamukutteko n’akubira mukwano gwa Tinka Herbert Kamugisha essimu mu bwangu.\nHerbert yatuuse era omukazi n’amugamba nti ali mu paakingi.\nMu kiseera ekyo nange nabadde nnoonya ddereeva waffe tumutwale mu ddwaaliro wabula nga talabika ne ngamba Herbert asembeze mmotoka ya Tinka ne tumuteekamu ne ntuula ne mmuteeka omutwe mu kifuba kyange.\nBwe namukutteeko nawulidde ng’entunnunsi zikuba kitono ne mmanya nti obulamu asigazza butono ne mbagamba tumutwale mu ddwaaliro ery’okumpi ne balemerako nga bagamba nti waliwo muganda wa Tinka eyakubidde abasawo e Nakasero era balinze.\nOmukazi gwe yabadde naye mu mmotoka yatudde mu maaso naye ng’atidde nnyo.\nTwagenze okutuuka e Nakasero ng’abasawo balinze wabula waayise eddakiika nga 20 omusawo n’akatutema nti afudde!\nOWOOLUGANDA EYAMUYODDEYODDE ANNYONNYODDE\nHerbert Kamugisha eyayitiddwa nga Tinka amaze okugwa yategeezezza nti, ku Mmande ku ssaawa nga 4:00 ez’ekiro baamuyise nga Tinka agudde kyokka teyategedde nti ayinza okuba nga yabadde afudde.\nYagambye nti yamututte mu ddwaaliro e Nakasero nti kyokka baagenze okumuyingiza mu kasenge nga yakutuse dda era abasawo baamutadde ku byuma bimuyambeko okussa wabula ne birema.\nYagasseeko nti, abasawo baabategeezezza nti omutima gwalemereddwa era kirabika nga kye kyamuviiriddeko okufa.\nEggulo, baategese okusabira omwoyo gwa Tinka ku Church Of Resurrection e Bugoloobi bannamagye abaakulembeddwa omuduumizi waago Gen. David Muhoozi, aba famire n’emikwano gy’omugenzi ne batendereza emirimu gy’akoledde eggwanga.\nOkusaba kuno kwakulembeddwa Rev. Capt. David Sserunjoji. Gen. Muhoozi yategeezezza abakungubazi nti, Tinka tabadde mulwadde wa kintu kyonna, ekibakwasa ennaku, obulwadde bwamusanze mu mirembe gye ne bumukwata ddakiika budakiika ng’afudde.\nYagasseeko nti, ebitonotono bye baakafuna okuva mu lipooti y’abasawo eyakoleddwa, omutima gwalemereddwa kyokka n’abategeeza nti ebirala bajja kubibategeeza leero mu kuziika.\n“Ng’abaganda bwe bagereesa nti awafiira omuzira tewaba nsiitaano, ne Tinka we yafiiridde tewaabadde nsiitaano,” Gen. Muhoozi bwe yagambye.\nYagaseeko nti, omugenzi akabanga akatono k’amaze ng’aweereza eggwanga lye, alese omukululo ogutaliiko nziro yonna.\nNNAMWANDU AKAABIZZA ABAKUNGUBAZI\nNnamwandu Maureen Tinka bwe yakutte akazindaalo okwogerako eri abakungubazi, yagambye nti bba yavudde awaka ku makya n’agenda okukola wabula bwe zaabadde zinaatera okutuuka mu ssaawa z’atera okuddirako awaka, yagenze okutunula ku ssimu ye ng’alabako essimu ya mulamu we Barnabas Tinka gy’ataakutte.\nYagambye nti zaabadde mu ssaawa 3:00 ez’ekiro era wayise akaseera katono n’addamu n’amukubira n’amugamba nti bba afunye obuzibu ali ku ddwaaliro e Nakasero wabula yagenze okutukayo ng’afudde.\nBino yabadde tannabimala mu kamwa, amaziga ne gamuyitamu n’abakungubazi abaabadde bamuteze amatu n’okumwegeka amaaso nabo ne batandika okukaaba ne bamuggyawo. Kamugisha yagambye nti, Tinka agenda kuziikibwa leero e Rwampara mu disitulikiti y’e Mbarara.\nAlese abaana bana okuli n’omulenzi gwe yazaala ng’akyasoma kati ali ku yunivasite.\nMaj. Alex Tinka\nEyabbye omwana ku mukozi bamukutte\nBabasuulidde kkeesi y'omufu erimu ebyawongo\nOw'e Kayunga bamusobezzaako ne bamutta\nMinisita Amelia alambise ku...\nEKIRAGIRO ky'okukkiriza abasuubuzi abakolera ku nguudo za Nasser ne Nkurumah kyawuddemu abasuubuzi abakolera mu...\nAkubye kitaawe akakumbi ku ...\nOMUVUBUKA akkakkanye ku kitaawe n’amutema enkumbi bbiri ku mutwe n’amutta ng’amulanga okumulyako emmere buli lunaku...


Bukedde Online - Minisita Kasolo awabudde abavubuka ku mivuyo\nEbiku bizinzeeko essabo e Kawempe bajjajja...\nMinisita omubeezi owa Micro Finance mu ggwanga, Haruna Kyeyune Kasolo, era omubaka wa Palamenti owa Kyotera, akuutidde abavubuka okwewala emivuyo bwe baba baagala okugenda mu maaso n’okweyagalira mu nsi yaabwe. Bino yabogeredde Gayaza ku musanvu ku mukolo gwa SACCO y’abookya embuzi eya Kiteetikka Mbuzi Market Cooperative SACCO, kwe baabadde bagabira bannaabwe ettaka ne ppikippiki okwekulaakulanya era ye yabadde omugenyi omukulu.\nMinisita Haruna Kasolo ng'awaayo ssente eri aba SACCO y'abookya embuzi e Gayaza.\nMinisita omubeezi owa Micro Finance mu ggwanga, Haruna Kyeyune Kasolo, era omubaka wa Palamenti owa Kyotera, akuutidde abavubuka okwewala emivuyo bwe baba baagala okugenda mu maaso n’okweyagalira mu nsi yaabwe.\nBino yabogeredde Gayaza ku musanvu ku mukolo gwa SACCO y’abookya embuzi eya Kiteetikka Mbuzi Market Cooperative SACCO, kwe baabadde bagabira bannaabwe ettaka ne ppikippiki okwekulaakulanya era ye yabadde omugenyi omukulu.\nMinisita Haruna Kyeyune Kasolo (Owookubiri ku ddyo) ku mukolo gw'okugaba ppikippiki eri SACCO y'abookya embuzi e Gayaza.\nYabawadde obukadde 10 bongere mu SACCO yaabwe beekulaakulanye.\nYagambye nti, omwaka guno gavumenti yateekawo ssente nnyingi ez’okugabira ebibiina 17 mu buli disitulikiti ya Uganda ebyetegese obulungi bongere okwekulaakulanya, nti kale basaanye beewale emivuyo ng’okwekalakaasa, n’emivuyo gy’ebyobufuzi emirala bwe baba baagala okugenda mu maaso.\nKu mukolo guno abavubuka basatu okuli, Sharif Kiyimba, Edward Kigozi ne Cryspus Ahimbisibwe baawangudde ppikippiki ate Josua Ibanda ne Frank Jacob Odongo ne bawangula poloti eza ffuuti 50 ku 100, oluvannyuma lw’okukwata obululu.\nFrank Jacob Odongo, ssentebe wa SACCO eno alojjedde minisita ebizibu bye bayitamu omuli; obutaba na kifo kigazi era bakolera mu kkubo, entambuza y'embuzi okuva mu bitundu by'ewala ne ssente entono mu SACCO, ate nga ba memba bangi beetaaga ssente okwewola beekulaakulanye.\nMinista Kasolo awabudde abavubuka ku mivuyo


Bukedde Online - Mbega wa CIA eyakesse Trump ayongedde bwiino\nMbega wa CIA eyakesse Trump ayongedde bwiino\nNakakande yeesunga ngule ya Miss World\nObukenuzi bwa Grace ne Robert Mugabe ne\nMBEGA w’ekitongole kya Amerika ekikettera munda ekya CIA eyakesse Pulezidenti Donald Trump ng’apanga okusiiga gw’avuganya naye Joe Biden enziro ayongedde bwiino.\nMbega ono omukambwe afulumizza ekiwandiiko kya miko musanvu ng'alumiriza Trump n'abakozi mu maka g'Obwapulezidenti aga White House okumanya emisango gino ne basalawo okugibikkirira.\nOkusinziira ku lupapula lwa New York Times, mbega ono yasindikibwa ekitongole kya CIA okulondoola ebigenda mu maaso mu maka g'Obwapulezidenti era omulimu guno abadde agukola.\nMu kiwandiiko kino, mbega alumiriza nti abakozi ba White House bwe baamala okuwulira emboozi ya Trump ne Pulezidenti wa Ukraine ng'amufalaasira okunoonyereza ku Joe Biden ne mutabani we, Hunter, baasalawo okugisangula mu bifo by'olukale omuterekebwa bwiino ne fayiro eza Pulezidenti n'abagenyi be ne babikweka mu kifo ekirala (server) era ne bakyusa n'amapeesa (codes) agaziggulawo ne beesirikira.\nNti yamaze kubanyigiriza nnyo n'okutandika okwasa ebyama olwo ne bagikkiriza okuziggyayo.\nMbega era yayongeddeko nti azudde nga Trump ne banne bakola ebintu ebimenya Semateeka wa Amerika bingi abakozi abandibyanise ate ne babibikkirira.\nEkiwandiik kya mbega ono bwe kyafulumye, Trump eyabadde mu kibuga New York yataamye n'alangirira nti kati bali mu lutalo.\nYasinzidde mu wooteeri ggaggadde eyitibwa Intercontinental Hotel e New York n'awera okufiira ku mbega eno n'abo baasuubiriza nti akola nabo.\nKyokka aba Democrats baamwambalidde nti akomye okutiisatiisa abantu alindiridde kiddako.\nEbyazuuliddwa mbega eno byebavuddeko sipiika wa palamenti ya Amerika esookerwako Nancy Perosi okulangirira mu butongole nti batandise ku lugendo lw'okugoba Trump ku bwapulezidenti ng'ekisanja kye ekisooka tekinnaggwaako.\nTrump, ebintu byatandise okumwonoonekera mu August omwaka guno bwe kyazuuse nti yakubira Pulezidenti wa Ukraine, Volodymyr Zelensky n'amupepereza okusiiga enziro Munnabyabufuzi Joe Biden eyaliko omumyuka wa Pulezidenti mu biseera bya Barrack Obama.\nBiden y'omu ku beesowoddeyo okumwesimba ku Trump mu kalulu aka 2020.\nNg'ebula omwaka mulamba okutuuka ku kalulu mu November 2020, Biden aleebya Trump mu kunoonyereza okukoleddwa mu balonzi singa akalulu kakubwa leero, era Trump abadde yaggula ku Biden olutalo lw'ebigambo n'ekigendererwa ky'okumunafuya mu balonzi.\nEssimu eyazaalidde Trump ebizibu mbega n'agiketta yagiwugulumiza Pulezidenti Zelensky nga July 25, 2019.\nBatandise kaweefube okugoba Trump ku bwapulezidenti\nAbalwanyisa Trump okumuggya mu ntebe bongedde ggiya\nTrump byongedde okumwonoonekera


Bukedde Online - Bagobye omusomesa abadde aganza abayizi mu masomero ga Mukiibi\nKatikkiro Mayiga akubirizza abantu okugunjula...\nPaasita akwatiddwa lwa kubba obukadde 20...\nABAKULIRA amasomero ga St. Lawrence bagobye omu ku basomesa baabwe nga bamuteebereza okukozesa abayizi b’asomesa mu nsonga z’omukwano. Omusomesa eyagobeddwa ye Ronald Brian Kabenge abadde asomesa essomo ly’ebyafaayo ku Horizon Compus e Nabbingo.\nAkulira essomero lino Rose Galabuzi yategeezezza Bukedde nti essomero lyatudde ne lisalawo okugoba Kabenge oluvannyuma lw’okuzuula nti abadde yeeyisa mu ngeri etesuubirwa mu musomesa yadde babadde tebannafuna bukakafu bwa nkukunala nti ddala abadde akozesa abayizi b’asomesa.\nMuky. Galabuzi yategeezezza nti okusitukira mu Kabenge kyaddiridde omuyizi omuwala owa S.6 (amannya gasirikiddwa) okubula ku ssomero olweggulo nga bamalirizza okusomesa nga baddayo mu bisulo byabwe.\nBaatandise okumunoonya n’ababula era ne bateebereza nti yabadde afulumiziddwa omusomesa ono Kabenge. Kyokka oluvannyuma baatandise okuyita abayizi omu kw’omu (Roll call) we baazuulidde nti omuyizi yabaddewo nga yabadde yeetooloddemu katono!\nWano okunoonyereza we kwatandikidde ku musomesa ono era kwe kusalawo bamugobere ddala kuba bye baazudde bibadde biraga nti abadde akola ebintu ebimenya amateeka g’essomero.\nKyokka waliwo abayizi abamu abategeezezza nti Kabenge abadde mukwano gwabwe nnyo kati abawala b’asomesa nga oluusi bafunamu ensaalwa nga balengera bannaabwe bali naye kwe kusalawo okutambuza ebigambo nti ayagala abayizi b’asomesa.\nGalabuzi eyagobye Kabenge\nKino Muky. Galabuzi teyakyogeddeko wabula yagambye nti agamu ku mateeka Kabenge ge yamenye mwe mubadde okwesembereza ennyo abayizi abawala ng’ate etteeka ligamba nti “teri musomesa musajja anaasembereranga abayizi bawala okuggyako nga bali mu kibiina basomesa!\nEtteeka lino Kabenge abadde yalimenya dda nga takoma awo wabula ng’amanyi n’okuwa abawala essimu ye ne bakubirako bazadde baabwe ne banyumyamu mu biseera nga tebali mu bibiina. Amasomero gano gaatandikibwawo Polof. Lawrence Mukiibi eyafa ku nkomerero ya May.\nNga yaakafa, waaliwo abaana bangi bamulekwa abaaleetebwa nga bagamba nti bonna Mukiibi ye yali abazaala ng’ate abamu ku bamaama baabwe baali bayizi be.\nKino kyawaliriza abamu ku bakyala abeeyita abalwanirizi b’eddembe ly’abakyala okugenda mu Palamenti ne bagisaba enoonyereze ku Polof. Mukiibi n’ebigambibwa nti yazaala mu bayizi b’asomesa. Kyokka bino byonna abaana ba Mukiibi nga bakulirwa addukanya amasomero ge Justine Tulina baabisambajja ne balagira abakyala bano abeefula ababalumirirwa bagende bakole ebirala.\nEky’okugoba Kabenge nakisazeewo nga muzadde Galabuzi yategeezezza nti okugoba Kabenge yakisazeewo nga talina gwe yeebuuzizzaako kuba yeerowozezzaako ng’omuzadde ne yessa mu bigere by’omuzadde omulala eyamuweereza muwala we okusoma ate n’awulira nti atiguka na basomesa!\n“Ndi mukyala ate omuzadde, neetadde mu bigere by’omukyala azaala omwana oyo ne ng’amba nti naye bw’aba wange nga gwe basobyako ddala nkolaki?\nNange nnina abaana naye bano be bantu be tukwasa abaana okubeera nabo?! Ye omuzadde eyankwasa omwana we okumusomesaagenda okuwulira nti yeerigomba n’abasomesa?!\nAbo bampaayiriza - Kabenge Omusomesa ono Kabenge eyatandikira okusomesa ku ssomero lya Mutundwe Upland S.S Lungujja ng’eyo gye yava okugenda ku St . Lawrence yategeezezza Bukedde nti byonna bye bamwogerako bamuwaayiriza kumwonoonera linnya. Ng’ayita ku ssimu gye twamukubidde, yagambye nti ensonga ezo zaamuleetedde okutawaanyizibwa kw’omubiri n’obwongo (stress) era yasazeewo kusirika. Yatusuubizza okutuwa essimu ya looya we y’aba atubuulira ekiddako.\nSt. Lawrence London College,


Feffe Bussi yasanze akaseera akazibu ng’atongoza oluyimba lwe ne Spice Diana olwa “Ssente z’akameeza”, Spice Diana eyabadde mu kagoye akabadde nga nnayiti bw’eyamusise enviiri, okumukwata amataayi, amutege obumaso ng'agezaako okula ebintu abakyala bye bakola nga basaba ssente z’akameeza.\nAbadigize baalabye alaajanira ez'akameeza ne beeyiwa ku siteegi ne batanula okumufuuwa ssente nga bazipakira mu kaleega ka Spice Diana omwabadde ne ddoola.\nSpice yatuuse ku siteegi ku ssaawa 8:30 ez'ekiro era yasoose kuyimba nnyimba ze endala wabula we yatuuse ku musolo gw’akukameeza n'aggyamu engato ze n'asaba abawala abamuwagire ku nsonga eno kuba yabadde alwanirira bbo.\nSpice yafuuse kirala ku siteegi omuli okusika Fefebussi enviiri, okumutega obumasu ng'eno bw'abanja ez'akameeza, okutega akamusu k'ebithambi nga bw’amutega ekyensuti, n'okumwakata amatayi asole ez'akameeza ebintu obwedda ebicamula abawala ne bakuba enduulu eya waggulu.\nFeffe Bussi naye obwedda abasajja bamugumya nga naye bw'asikambula mwana muwala onoera oluvannyuma abadigize be baataasizza embeera oluvanyuma lw’okufuuwaSpice Diana ssente mu mabeere ekintu ekitaasanyusizza manega we n'alagira ekivvulu nga tasobole kuguminkiriza biddako. Olwo ssaawa nga ziri 9:30 ez'ekiro\nBaabadde ku Amnesia.


Bukedde Online - 'Kirumira abadde agenda Russia kutendekebwa'\n'Kirumira abadde agenda Russia kutendekebwa'\nMulago agenda kuba waakusasulira\nMUHAMMAD Kirumira w’afi iridde ng’alinda kkooti ya Poliisi ejulirwamu okutuula okuwulira okujulira kwe ng’awakanya eky’akakiiko akakwasisa empisa mu Poliisi okumuggyako amayinja ababiri ku nnyota ze.\nKirumira lwe yali agenda okukola ekikwekweto mu Kisenyi.\nAkakiiko ka Poliisi akakwasisa empisa nga April 19, 2018 kaasingisa Kirumira egimu ku misango gye yali awerennemba nagyo ne kasemba aggyibweko amayinja abiri kyokka Kirumira n’ajulira nga April 23, 2018.\nW’afiiridde, wabadde waakayita emyezi ena ne wiiki bbiri bukya ajulira kyokka abadde yeemulugunya nti talina ky’awuliza mu bavunaanyizibwa ku kkooti ejulirwamu ku musango gwe.\nOmwogezi wa Poliisi, Emilian Kayima yategeezezza nti mu mateeka ga Poliisi, omuntu bw’ajulira nga takkaanya na kibonerezo kimuweereddwa, asigala ku ddaala lye ly’abaddeko nga tannasalirwa n’annyonnyola nti Kirumira abadde akyali w’amayinja asatu (ASP) okutuusa kkooti ejulirwamu lwe yandisazeewo.\nABADDE AGENDA RUSSIA KUTENDEKEBWA?\nKirumira afudde alina essuubi nti kkooti ya Poliisi ejulirwamu ebadde egenda kumwejjeereza emisango wabula ng’agamba nti talina nteekateeka edda mu Poliisi kubanga obukulembeze bwa Poliisi obuliko tebulina njawulo n’obukulembeze bwa Gen. Kale Kayihura.\nKirumira abadde akyogera lunye nti okudda mu Poliisi nga mpozzi Pulezidenti Museveni amuyise n’amuwa omulimu mu Poliisi nga bwe yakola Brig. Muzeeyi Sabiiti, tayinza kuddayo mu Poliisi.\nEnsonda mu mikwano gya Kirumira gyategeezezza nti Kirumira abadde ayogeza maanyi mu wiiki ezisembyeyo nga kigambibwa nti wabaddewo enteekateeka ezibadde zikoleddwa okumusindika e Russia okusoma kkoosi mu by’ekijaasi bw’adda, akuzibwe bamuwe n’ekifo mu Poliisi.\nKirumira yatendekebwako mu ttendekero ly’ebyekijaasi erya Non Commissioned Offi cers Academy (NCOA) e Kimaka mu disitulikiti y’e Jinja gye yamala emyezi mwenda mu 2014 ng’atendekebwa era yavaayo akutte ekifo kyakubiri mu bayizi bonna.\nALANGIRIRA OKWESIMBAWO E MAWOKOTA NORTH\nBwe yalekulira obwa DPC bw’e Buyende mu January 2018, Kirumira yategeeza nti aweerezza mu Polisi n’omutima gumu kyokka asiimiddwa na kuggulibwako gasangosango n’alangirira nti ateekateeka kwenyigira mu byabufuzi bamwasimule.\nKirumira abadde alina enteekateeka ez’okwesimbawo ku bubaka bwa Palamenti mu 2021 e Mawokota North okuvuganya Minisita w’Ebyobusuubuzi Amelia Kyambadde.\nN’okutuusa w’afi iridde, Kirumira abadde akyanyweredde ku ky’okwesimbawo ku bubaka bwa Palamenti mu 2021 n’agamba nti abadde ali mu nteeseganya n’abebibiina byonna omuli aba NRM, DP, FDC, n’abalala okumuwagira ng’omuntu Mwoyo gwa ggwanga.\nAbadde nfanfe w’omubaka Robert Kyagulanyi Sentamu era y’ensonga lwaki Bobi Wine yasinzidde mu Amerika gye yagenda okujjanjabwa n’aweereza obubaka obukubagiza.\nBobi Wine era yasindise mukulu we Eddie Yawe n’atuusa obubaka bwe n’obwa ‘People Power’, eri abakungubazi e Mpambire.\nAba People Power abaabadde baambadde ebimyufu beefuze omukolo gw’okuziika era be baagobye Minisita Jeje Odongo n’omwogezi wa Poliisi Kayima okuva ku mukolo gw’okuziika.\nOmuvubuka agambibwa okufera omugagga Bryan White mumawulire bamukutte